title: Penn Jillette

text: Penn Fraser Jillette (s. 5. maaliskuuta 1955) on yhdysvaltalainen taikuri ja koomikko, joka muodostaa yhdessä Tellerin kanssa taikuri- ja koomikkokaksikko Penn & Tellerin. Heidät tunnetaan myös televisiosarjasta "", jossa Jillette ja Teller arvostelevat kovin sanoin muun muassa näennäistieteitä, huuhaata, huijauksia sekä suosittuja muotivillityksiä. Jillette onkin skeptikko, ateisti, libertaristi sekä anarkokapitalisti.


title: Penn Jillette

text: Jillette on myös muun muassa näytellyt Frendeissä yhdessä jaksossa, Miami Vicen toisen tuotantokauden ensimmäisessä jaksossa sekä ollut äänenä Simpsoneissa.


title: Kanadanpyy

text: Kanadanpyy ("Canachites canadensis", synonyymeja "Falcipennis canadensis" ja "Dendragapus canadensis") on Pohjois-Amerikan pohjoisosista kotoisin oleva keskikokoinen kanalintu, joka kuuluu aitokanojen heimoon.


title: Kanadanpyy

text: Kanadanpyy on tukeva, noin 40 senttimetrin pituinen metsäkanalintu, jolla on verraten lyhyt kaula ja pyrstö. Koiras on naarasta hieman kookkaampi ja värikkäämpi. Sen tunnistaa silmien yläpuolella sijaitsevasta punaisesta, höyhenettömästä helttanahasta sekä mustasta kurkusta ja rinnasta, joita reunustavat valkokärkiset sulat. Naaraalla ei ole punaista helttanahkaa ja sen rintaa koristavat mustat, harmaat ja valkoiset poikkiraidat. Molempien sukupuolten pyrstösulat ovat ruskeat tai mustat.


title: Kanadanpyy

text: Kanadanpyyn poikaset näyttävät sukupuolestaan riippumatta samanlaisilta kuin täysikasvuiset naaraat. Ne muuttuvat aikuisen näköisiksi vasta 35–40 päivän kuluttua syntymästä.


title: Kanadanpyy

text: Kanadanpyy on kotoisin Pohjois-Amerikan pohjoisosista. Nimensä mukaisesti sen levinneisyysalue käsittää lähes koko Kanadan. Sitä tavataan myös Yhdysvaltojen pohjoisimmissa osavaltioissa.


title: Kanadanpyy

text: Kanadanpyy viihtyy nuorissa metsiköissä, missä matalalla roikkuvat puunoksat suojaavat sitä vihollisilta. Talveksi se hakeutuu yleensä banksinmäntyä kasvaviin metsiin neulasten houkuttelemana. Sen elinympäristö vaihtelee jonkin verran levinneisyysalueen itä- ja länsiosissa: idässä se elää suoalueilla, joilla kasvaa tiheässä kuusia, pihtoja, sypressikasveja ja kanadanlehtikuusia, kun taas lännessä se viihtyy korkeammalla sijaitsevissa havumetsissä, joiden valtapuita ovat mustakuusi ja banksinmänty.


title: Kanadanpyy

text: Koiraalla on yleensä 4–6 hehtaarin laajuinen reviiri, jota se puolustaa hyvinkin raivokkaasti muilta koirailta. Osa koiraista ei kuitenkaan pidä reviiriä vaan liikkuu usean neliökilometrin laajuisella alueella.


title: Kanadanpyy

text: Talvella kanadanpyy suojautuu pakkaselta tekemällä lumihankeen kiepin kuten metso ja teeri. Se saattaa pysytellä kiepissä jopa 22 tunnin ajan.


title: Kanadanpyy

text: Täysikasvuisena kanadanpyy syö enimmäkseen havupuiden neulasia. Sen suosimia puulajeja ovat banksinmänty, valkokuusi, mustakuusi, lehtikuuset, kontortamänty ja kataja. Ruokavalioon kuuluvat myös monien kanervakasvien ja lumimarjojen lehdet ja marjat. Vastasyntyneet poikaset käyttävät ravintonaan niveljalkaisia ja viikon päästä syntymästä myös marjoja. Syntymävuotensa marraskuuhun mennessä ne syövät jo enimmäkseen havunneulasia.


title: Kanadanpyy

text: Kanadanpyykoiras pariutuu useamman naaraan kanssa. Tällaista lisääntymiskäyttäytymistä sanotaan polygyniaksi. Koiraat kilpailevat naaraiden huomiosta pörhistelemällä höyheniään ja pyrähtämällä lentoon. Samalla koiras pyrkii koko ajan pitämään värikkään etupuolensa naaraan näkyvissä. Juuri ennen parittelua koiras säntää naaraan lähelle useita kertoja ja levittää pyrstöään.


title: Kanadanpyy

text: Naaras rakentaa pesän suojaisaan pensaikkoon tai sammaleikkoon, tiheään kuusikkoon tai matalien oksien alle. Se munii 4–8 munaa ja hautoo niitä 21–25 päivää. Koiras ei auta naarasta pesän puolustuksessa tai poikueen kaitsemisessa. Naaras ääntelee tavallisesti vain uhattuna, jolloin se varoittaa lajitovereitaan äänekkäästi kaakattamalla ("kruk-kruk-kruk"). Poikaset oppivat lentämään 2,5–4 kuukauden ikäisinä ja niistä tulee sukukypsiä 10–12 kuukauden ikäisinä.


title: Kanadanpyy

text: Kanadanpyy välttelee luonnostaan monia petolintuja, kuten haukkoja ja pöllöjä, mutta ei osaa pelätä ihmistä. Monet metsästäjät pitävätkin sen ampumista turhan helppona, vaikka se luokitellaan yleisesti riistalinnuksi. Sen olemassaolo on vaarantunut vain Michiganin osavaltiossa.


title: Facelift

text: Facelift voi tarkoittaa muun muassa seuraavia asioita:


title: Kasvojenkohotus

text: Kasvojenkohotus eli rytidektomia (muinaiskreikan sanoista ῥυτίς (rhytis) ”ryppy” + ἐκτομή (ektome) ”poistaminen leikkaamalla”) on plastiikkakirurginen toimenpide, jossa kasvojen ihoa kiristetään. Kasvojenkohotus vähentää vanhenemisen ja huonojen elintapojen löystyttämien kasvolihasten ja ihon ulkonäköä vanhentavaa vaikutelmaa. Leikkaus voidaan suorittaa eri tavoin, mutta siihen kuuluu yleensä löystyneen kasvoihon pienentäminen reunoilta leikkaamalla ja kiinnitys hiusrajan ja korvan reunalle.


title: 7 Khoon Maaf

text: 7 Khoon Maaf on Vishal Bhardwajin ohjaama intialainen musta komediaelokuva vuodelta 2011. Se perustuu Ruskin Bondin novelliin ”Susanna’s Seven Husbands”. Elokuva esitettiin Saksassa Berliinin elokuvajuhlilla ja Suomessa Rakkautta ja anarkiaa -elokuvafestivaaleilla.


title: 7 Khoon Maaf

text: Elokuvassa Priyanka Chopra esittää Susanna Anna-Marie Johannesta, joka tappaa kaikki aviomiehensä.


title: 7 Khoon Maaf

text: Box Office India julisti elokuvan ”flopiksi”.


title: Copialen käsikirjoitus

text: Copialen käsikirjoitus on salakirjoituksella kirjoitettu käsikirjoitus, joka sisältää 75 000 käsin kirjoitettua merkkiä 105 sivulla niteessä, joka löytyi Berliinistä DDR:n tiedeakatemiasta kylmän sodan päätyttyä ja on nyt yksityiskokoelmassa. Sen arvellaan olevan peräisin ajalta 1760–1780. Sitä tutkittiin DDR:n tiedeakatemiassa 1970-luvulla, mutta se on ollut nyky-yleisölle tuntematon vuoteen 2011, jolloin kansainvälinen tutkijaryhmä ilmoitti murtaneensa salakirjoituksen. Käsikirjoituksessa on abstrakteja symboleja ja niiden ohella kirjaimia kreikkalaisesta kirjaimistosta sekä useimmat latinalaisten aakkoston kirjaimet. Ainoat selväkieliset tekstit kirjassa ovat sen lopussa oleva "Copiales 3" ja esilehdellä oleva "Philipp 1866". Philippiä pidetään käsikirjoituksen omistajana.


title: Copialen käsikirjoitus

text: Tekstin purki huhtikuussa 2011 nykyaikaisen tietotekniikan avulla Kevin Knight Etelä-Kalifornian yliopistosta yhdessä Uppsalan yliopiston Beáta Megyesin ja Christiane Schaeferin kanssa. He totesivat sen olevan monimutkainen korvaussalakirjoitus.


title: Copialen käsikirjoitus

text: Selväkielisen tekstin kirjaimet oli koodattu vanhoin aksentoiduin latinalaisin kirjaimin, kreikkalaisin kirjaimin ja symbolein, kun taas aksentoimattomat latinalaiset kirjaimet osoittivat vain tyhjiä välejä. Tutkijat havaitsivat, että alun 16 sivua kuvailevat jonkin salaseuran initiaatioseremoniaa, nimittäin Wolfenbüttelin "okulistista veljeskuntaa". Samanlainen käsikirjoitus on tallennettuna Staatsarchiv Wolfenbüttelissä.


title: Copialen käsikirjoitus

text: Dokumentissa kuvataan initiaatiorituaalia, jossa ehdokasta pyydetään lukemaan tyhjä paperi, ja kun hän sanoo, ettei pysty lukemaan, hän saa silmälasit ja kehotuksen yrittää uudestaan, ja taas uudestaan pyyhittyään silmänsä kankaaseen, jonka jälkeen seuraa "leikkaus", jossa nypitään toinen kulmakarva.


title: Karl Lund

text: Karl Fredrik Leonard Lund (31. heinäkuuta 1888 Helsinki, Suomen suuriruhtinaskunta – 11. joulukuuta 1942 Helsinki) oli suomalainen voimistelija ja olympiamitalisti. Hän edusti seuratasolla Ylioppilasvoimistelijoita.


title: Karl Lund

text: Lund voimisteli Suomen joukkueessa sen saavuttaessa joukkuevoimistelun vapaan järjestelmän olympiahopeaa Tukholmasta 1912.


title: Aarne Pelkonen (voimistelija)

text: Aarne Eliel Tellervo Pelkonen (24. marraskuuta 1891 Jaakkima, Suomen suuriruhtinaskunta – 6. marraskuuta 1959 Helsinki) oli suomalainen voimistelija, joka kuului Suomen joukkueeseen sen saavuttaessa joukkuevoimistelun vapaan järjestelmän olympiahopeaa Tukholmasta 1912.


title: Aarne Pelkonen (voimistelija)

text: Pelkonen suoritti voimistelunopettajan tutkinnon vuonna 1914. Hän osallistui Suomen sisällissotaan valkoisten joukoissa. Vuonna 1918 hänet ylennettiin reservin luutnantiksi. Sodan jälkeen hän toimi muun muassa Laihialla kunnanlääkärinä sekä sai Helsingin yliopiston kirurgian dosentuurin 1938.


title: Ilmari Pernaja

text: Kustaa Ilmari Pernaja (10. helmikuuta 1892 Kymi, Suomen suuriruhtinaskunta – 20. heinäkuuta 1963 Rauma) oli suomalainen voimistelija ja olympiamitalisti. Seuratasolla hän edusti Lahden Ahkeraa.


title: Ilmari Pernaja

text: Pernaja voimisteli Suomen joukkueessa sen saavuttaessa joukkuevoimistelun vapaan järjestelmän olympiahopeaa Tukholmasta 1912.


title: Arvid Rydman

text: Arvid Rydman (25. kesäkuuta 1884 Alavus, Suomen suuriruhtinaskunta – 14. toukokuuta 1953 Pori) oli suomalainen voimistelija ja olympiamitalisti. Hän voimisteli Suomen joukkueessa sen saavuttaessa joukkuevoimistelun vapaan järjestelmän olympiahopeaa Tukholmasta 1912.


title: Arvid Rydman

text: Urheilu-uransa jälkeen Rydman työskenteli Porissa Porin Lyseossa voimistelunopettajana sekä toimi myös Satakunnan Museon johtajana vuodet 1930–1953. Hänen puolisonsa Kerttu Snellman oli senaattori J. V. Snellmanin pojan Wilhelm Snellmanin tytär.


title: Loved by Few, Hated by Many

text: Loved by Few, Hated by Many on Lil’ Keken albumi. Se julkaistiin 18. marraskuuta 2008.


title: Eino Saastamoinen

text: Kaarlo Eino "Stigi" Saastamoinen (9. lokakuuta 1887 Helsinki, Suomen suuriruhtinaskunta – 4. joulukuuta 1946 Helsinki) oli suomalainen voimistelija ja olympiamitalisti.


title: Eino Saastamoinen

text: Saastamoinen voimisteli Suomen joukkueessa sen saavuttaessa joukkuevoimistelun vapaan järjestelmän olympiahopeaa Tukholmasta 1912. Hän toimi Suomen joukkueen lipunkantajana samojen olympiakisojen avajaisjuhlassa.


title: Hannes Sirola

text: Hannes Rikhard Sirola (synt. Sirén, 18. huhtikuuta 1890 Hämeenlinna, Suomen suuriruhtinaskunta – 4. huhtikuuta 1985 Lahti) oli suomalainen voimistelija ja olympiamitalisti. Seuratasolla hän edusti Ylioppilasvoimistelijoita.


title: Hannes Sirola

text: Sirola voimisteli Suomen joukkueessa sen saavuttaessa joukkuevoimistelun vapaan järjestelmän olympiahopeaa Tukholmasta 1912.


title: Kaarlo Vähämäki

text: Karl Gustaf "Kaarlo" Vähämäki tai "Wähämäki" (30. toukokuuta 1892 Helsinki, Suomen suuriruhtinaskunta – 1. tammikuuta 1984) oli suomalainen diplomaatti, voimistelija ja olympiamitalisti. Seuratasolla hän edusti Ylioppilasvoimistelijoita.


title: Kaarlo Vähämäki

text: Vähämäki voimisteli Suomen joukkueessa sen saavuttaessa joukkuevoimistelun vapaan järjestelmän olympiahopeaa Tukholmasta 1912.


title: Kaarlo Vähämäki

text: Vähämäki kävi Helsingin suomalaista reaalilyseota ja oli sitten W. Lars Krogius & Co:n palveluksessa toimien viimeksi prokuristina. Hän oli sitten johtajana Suomen Välitys-Keskus Oy:ssä ja John Nurminen Oy:ssä toimien myös kolmen vuoden ajan Latvian konsulina Helsingissä.


title: Kaarlo Vähämäki

text: Vähämäki nimitettiin 1924 Suomen Shanghain konsuliksi ja hänestä tuli ensimmäinen suomalainen diplomaatti Kiinassa. Vähämäestä tuli 1926 pääkonsuli ja samalla Suomen asiainhoitaja Kiinassa. Hän hoiti tätä tehtävää vuoteen 1931 saakka jolloin hän erosi virasta. Vähämäen tyttärellä Lilian Linnea Wähämäellä (s. 1920) oli kaksi lasta Avery ja Gary kansainvälisen olympiakomitean puheenjohtajan Avery Brundagen kanssa vaikka he eivät olleetkaan naimisissa.


title: Kaarlo Vasama

text: Kaarlo Hjalmar "Kalle" Vasama (20. marraskuuta 1885 Tampere, Suomen suuriruhtinaskunta – 12. marraskuuta 1926 Tampere) oli suomalainen voimistelija ja olympiamitalisti. Seuratasolla hän edusti Tampereen Yritystä.


title: Kaarlo Vasama

text: Vasama voimisteli Suomen joukkueessa sen saavuttaessa joukkuevoimistelun vapaan järjestelmän olympiahopeaa Tukholmasta 1912.


title: Apple Magic Mouse

text: Apple Magic Mouse on kosketukseen perustuva Multi-touch-hiiri. Apple julkaisi hiiren 20. lokakuuta 2009. Laitteen edeltäjä on Mighty Mouse.


title: Apple Magic Mouse

text: Magic Mousen päällimmäinen kuori on valmistettu valkoisesta muovista ja pohja alumiinista. Hiiren koko etureuna toimii fyysisenä painikkeena. Hiiri erottelee eri toiminnot älykkään kosketustunnistuksen avulla. Hiiri osaa erotella klikkaukseen käytettävien sormien määrän mikä mahdollistaa erilaiset monisormieleet.


title: Apple Magic Mouse

text: Mac OS X tukee kaikkia eleitä. Osa eleistä ei ehkä toimi muissa käyttöjärjestelmissä.Kolmannen osapuolen ohjelmilla voidaan lisätä ja muokata eleitä.


title: Zhang Zhizhong

text: Zhang Zhizhong () (27. lokakuuta 1895 – huhtikuu 1969) oli Kiinan tasavallan kenraali. Hän syntyi Chaohussa, Anhuissa, ja kävi Baodingin sotilasakatemiaa, josta valmistui vuonna 1916. Tämän jälkeen hän palveli Yunnanin sotaherroja kunnes liittyi tasavaltalaisiin. Sodan jälkeen Zhizhong liittyi kommunisteihin.


title: Solomon Duah

text: Solomon Duah (s. 7. tammikuuta 1993 Kitee) on suomalainen jalkapalloilija, joka edustaa Veikkausliigassa pelaavaa FC Inter Turkua. Duahilla on myös Ghanan kansalaisuus.


title: Solomon Duah

text: Duah on Hämeenlinnan Jalkapalloseuran kasvatti. Hän pelasi Interissä sekä kaudella 2010 että kaudella 2011 yhden Veikkausliiga-ottelun. Kaudella 2012 hän esiintyi jo 15 Veikkausliiga-ottelussa ja teki niissä yhden maalin. Duah on edustanut Suomea nuorten maajoukkueessa sekä alle 18- ja alle 20-vuotiaiden maajoukkueissa.


title: Babacar Diallo

text: Babacar Diallo (s. 25. maaliskuuta 1989) on senegalilainen jalkapalloilija joka pelaa tällä hetkellä kuopion palloseurassa. Hän


title: Babacar Diallo

text: . Hän edusti viimeksi itävaltalaista SKN St.Pölteniä. Hän on pelipaikaltaan keskuspuolustaja.


title: Babacar Diallo

text: Diallo edusti vuosina 2011-2014 Veikkausliigan FC Inter Turkua, josta hän siirtyi huhtikuussa 2014 Yhdysvaltioihin Rochesteriin. Vuoden myöhemmin hän palasi Veikkausliigaan Kuopion Palloseuraan, josta siirtyi tammikuussa 2017 Itävaltaan


title: Babacar Diallo

text: Diallo on edustanut myös turkkilaisia Dardanelsporia ja Belediyesporia.


title: Guy Gnabouyou

text: Guy Kassa Gnabouyou (s. 1. joulukuuta 1989 Marseille) on ranskalainen jalkapalloilija, pelipaikaltaan hyökkääjä. Hän on tällä hetkellä vapaa agentti. Gnabouyoulla on myös Norsunluurannikon kansalaisuus.


title: Guy Gnabouyou

text: Gnabouyou aloitti ammattilaisuransa Marseillessa, jossa hän teki ensiesiintymisensä Ranskan pääsarjassa Ligue 1:ssä 10. toukokuuta 2008, kun Marseille pelasi vieraissa maalittoman tasapelin Le Mansia vastaan. Hän edusti seuraa yhteensä kolmessa sarjaottelussa vuosina 2008–2010. Pian kauden 2010–2011 alkamisen jälkeen Gnabouyou siirtyi kolmanneksi korkeimmalla sarjatasolla Championnat Nationalissa pelaavaan Orléansiin, josta hän jo syyskauden jälkeen siirtyi samassa sarjassa pelaavaan Paris FC:n joukkueeseen. Kauden päätyttyä Gnabouyou siirtyi Suomen pääsarjassa Veikkausliigassa pelaavaan FC Interiin.


title: Guy Gnabouyou

text: FC Interissä Gnabouyou pelasi syksyn 2011 sekä kausien 2012 ja 2013 aikana yhteensä 58 liigaottelua, joissa hän teki 12 maalia. Hän saavutti SM-hopeaa 2011 ja 2012. Tammikuussa 2014 Gnabouyou teki sopimuksen Kreikan Superliigassa pelaavan Kallonin kanssa. Hän pelasi seurassa kevätkauden aikana 11 sarjaottelua tekemättä maaleja. Syyskuusta 2014 tammikuuhun 2015 Gnabouyou pelasi Maltan Valioliigaa Sliema Wanderersissa. Kaudeksi 2015 hän palasi FC Interiin.


title: Guy Gnabouyou

text: Gnabouyou on pelannut yhden ottelun Ranskan alle 21-vuotiaiden maajoukkueessa.


title: Antto Hilska

text: Antto Hilska (s. 22. syyskuuta 1993 Tampere) on suomalainen jalkapalloilija, joka edustaa Ykkösessä pelaavaa Hakaa. Hän on pelipaikaltaan hyökkääjä.


title: Antto Hilska

text: Hilska on Tampereen Pallo-Veikkojen kasvatti. Hän nousi seuran edustusjoukkueen pelaavaan kokoonpanoon kaudella 2010. Kauden päätteeksi hän siirtyi Tampere Unitediin. Ennen kauden 2011 alkua Tampere United suljettiin Veikkausliigasta ja Hilska teki kolmivuotisen sopimuksen JJK:n kanssa. Hän pelasi kauden 2011 aikana kahdeksassa Veikkausliigan ottelussa, joista kaikissa hän tuli vaihdosta kentälle. Lisäksi hän pelasi lainalla FC Hämeenlinnan Ykkösen joukkueessa.


title: Antto Hilska

text: Alkukauden 2013 Hilska oli loukkaantumisen takia sivussa, mutta palasi kentälle loppukaudeksi ja löysi hyvän vireen joukkueen vaikeuksista huolimatta, ollen lopulta JJK:n maalitilaston kärjessä viidellä osumallaan. Hilska on pelannut myös U21-maajoukkueessa.


title: Poika raidallisessa pyjamassa (elokuva)

text: Poika raidallisessa pyjamassa ("The Boy in the Striped Pyjamas") on Mark Hermanin ohjaama draamaelokuva vuodelta 2008. Elokuva perustuu John Boynen samannimiseen romaaniin. Elokuva kertoo isän komennuksen takia keskitysleirin viereen muuttaneesta natsiupseerin perheestä, lähinnä kahdeksanvuotiaan pojan näkökulmasta.


title: Poika raidallisessa pyjamassa (elokuva)

text: Natsiupseeri Ralf (David Thewlis) muuttaa vaimonsa Elsan (Vera Farmiga) sekä 12-vuotiaan tyttärensä Gretelin (Amber Beattie) ja kahdeksanvuotiaan poikansa Brunon (Asa Butterfield) kanssa Berliinistä maaseudulle työtehtäviensä perässä. Yksinäinen ja tylsistynyt Bruno löytää kielletyllä ”tutkimusmatkallaan” valtavan piikkilanka-aitauksen, jota hän kutsuu ”maatilaksi”. Aidan luona Bruno tapaa ikäisensä juutalaisen Shmuelin (Jack Scanlon), joka muiden alueella olevien tapaan pukeutuu ”raidalliseen pyjamaan”. Bruno keskustelee Shmuelin kanssa ja tuo tälle ruokaa. Vaikka Brunolle kerrotaan juutalaisten olevan ”vihollisia”, pojat ystävystyvät. Bruno pitää uuden ystävänsä salassa muilta.


title: Poika raidallisessa pyjamassa (elokuva)

text: Ajan kuluessa Brunon täytyy muuttaa takaisin kohti länttä, sillä hänen äitinsä ei kestä lähellä tapahtuvia kamaluuksia. Lähtöpäivänä Bruno päättää auttaa epätoivoista Shmuelia tämän kadonneen isän etsimisessä. Shmuelin avustamana Bruno kaivautuu aidan ali ja pukeutuu ”pyjamaan”. Pian Bruno alkaa ymmärtää keskitysleirin tapahtumia. Etsiessään Shmuelin isää heidän ”majastaan”, Bruno ja Shmuel joutuvat yllättäen marssille kohti "suihkua" (kaasukammiota.) Brunon perhe huolestuu pojan katoamisesta ja jäljittää tämän reitin aidalle, josta he löytävät Brunon vaatteet ja aidan ali kaivetun kuopan. Ralf lähtee juosten etsimään Brunoa keskitysleiriltä ja samalla kun hänen vaimonsa ja tyttärensä ennättävät aidalle, Ralf tajuaa Brunon joutuneen kaasukammioon.


title: Václav Král

text: Václav Král () oli tšekkiläinen teollinen muotoilija, kuvittaja, opettaja ja kilpa-ajaja.


title: Václav Král

text: Králin kiinnostus tekniikkaan periytyi hänen kotitaustastaan, sillä hänen isänsä oli kiinnostunut moottoripyöristä ja koneista sekä niiden suorituskyvyn ja muotoilun kehittämisestä. Toisen maailmansodan jälkeen kilpamoottoripyörien hankkiminen oli liki mahdotonta, joten monet rakensivat niitä itse. Král rakensi ensimmäisen moottoripyöränsä 16-vuotiaana isänsä ja veljensä avustuksella. Voimanlähde oli otettu ČZ 125:stä, ja pyörässä oli jousitetut etu- ja takahaarukka. Jousielementit olivat täysin kotitekoiset.


title: Václav Král

text: Král opiskeli vuosina 1952–1956 auto- ja ilmailutekniikan insituutissa Mladá Boleslavissa. Vuodesta 1954 alkaen hän laati kuvia ja teknisiä piirustuksia moottoripyöristä, autoista ja koneista tšekkoslovakialaislle yrityksille ja tekniikan alan julkaisijoille. Samaan aikaan hän aloitti motocross-harrastuksensa. Sopivien erikoisosien saanti oli edelleen hankalaa, joten oli täysin tavallista, että tarvittavat komponentit valmistettiin umpiraudasta viilapenkin ja käsityökalujen avulla.


title: Václav Král

text: Králin valmistuttua vuonna 1956 hän meni töihin AZNP:lle Mladá Boleslaviin, jossa oli töissä vuoteen 1962, kunnes sai työpaikan energiatekniikan instituutin laboratorion turvallisuuspäällikkönä.


title: Václav Král

text: Vuonna 1969 hän alkoi laatia suunnitelmia urheilu- ja kilpa-autoista juuri perustetun Metalex-yhtiön nimissä. Ensimmäinen Metalex-auto oli Králin suunnittelema maastokilpa-auto, jota pidetään merkittävänä, sillä sen rakenne ei ollut muunnelma olemassa olleista autoista, vaan suunniteltu alusta alkaen maastoajoon.


title: Václav Král

text: Autosta saatujen kokemusten perusteella Král innostui suunnittelemaan erilaisia kilpa-autoja. Hän suunnitteli ja rakensi seuraavaksi Škodan tekniikkaan perustuneen kilpa-auton. Tätä seurasi vastaavan kaltainen Tatra Baghira, jonka voimanlähteenä oli Tatran ilmajäähdytteinen V8-moottori. Králin autoissaan käyttämä "Baghira"-nimi tuli hänen partiolaisvuosiltaan periytyneestä lempinimestä, joka puolestaan oli peräisin Kiplingin "Viidakkokirjan" Bagheera-pantterista. Vuonna 1973 Králista tuli Tšekkoslovakian edustaja autocrossissa ja tällöin hänen Baghira-muunnelmassa oli Tatran tehdasviritteinen, 147-hevosvoimainen moottori. Král jakoi piirustuksia muille kilpailijoille, ja vuoden loppuun mennessä oli valmistettu jo kahdeksan Baghira-autoa.


title: Václav Král

text: Seuraavan Metalex-auton Král suunnitteli yhdessä kilpa-autoilija Hošekin kanssa. Auto menestyi hyvin, ja niitä myytiin myös Ranskaan. Král alkoi vuonna 1975 ajaa kilpaa Formula Škoda- ja Formula Easter -luokissa ja osallistui myös autojen rakentamiseen. Vuonna 1976 hän saavutti viisi autocross-voittoa ja sijoittui yhdeksänneksi Ecce Homo -kilpailussa, jossa jätti taakseen myös Formula 3 -luokan autoja.


title: Václav Král

text: Pian Král alkoi kuitenkin saavuttaa mainetta ennen kaikkea suunnittelijana. Eräs hänen projekteistaan oli KIN-niminen järjestelmä, jolle hän haki myös patentin. Järjestelmässä kilpa-auton alle syntyvä nostovoima poistettiin auton alle syntyneellä alipaineella, joka toimi pakokaasujen paineella toimineen ejektorin avulla. Tätä hyödynnettiin Metalexin Formula Easter -luokan MTX 1-04 -autossa. Järjestelmää alettiin käyttää myös Formula 1 -autoissa, mutta pian FIA kuitenkin kielsi tämän kaltaiset aerodynamiikan parantamiseen tähtäävät keinot.


title: Václav Král

text: Vuosina 1985–1990 Král suunnitteli leluja yhteistyössä GAMA-yhtiön kanssa. Vuonna 1986 hän alkoi työstää kaksiovista Tatra T613:een pohjautunutta superautoa, jonka suunnitelmat valmistuivat kaksi vuotta myöhemmin. Tuloksena syntynyt MTX Tatra V8 esiteltiin Prahassa vuonna 1991.


title: Václav Král

text: Král siirtyi teolliseksi muotoilijaksi 1990, jolloin hän alkoi muotoilla tietokoneita ja erilaisia laitteita. Samana vuonna hän laati Tatralle suunnitelmat kahdesta uudesta mallista, joiden tarkoituksena oli pelastaa yrityksen pulaan joutunut henkilöautotuotanto. Suunnitelmat saatiin päätökseen, mutta ne eivät koskaan toteutuneet. Vuonna 1990 hän suunnitteli uuden Tatra Prezident -mallin, joita valmistettiin vain yksi prototyyppi vuonna 1994. Loppuaikoinaan Tatran henkilöautotuotanto teki jatkuvasti tappiota ja lopulta se päättyi virallisesti vuonna 1998. Hukkaan valuneet yritykset tuotannon pelastamiseksi turhauttivat Krália.


title: Václav Král

text: Král suunnitteli kilpakuorma-autojen koreja Martin Kolocin kuljettamiin Sisu-, Praga- ja Tatra-malleihin. Králin mielestä kilpakuorma-auton tuli olla samaan aikaan sekä "kaunotar että hirviö".


title: Václav Král

text: Vuonna 1990 Král suunnitteli Jawalle uuden moottoripyörämallin, Jawa Athenan. Malliin oli tarkoitus laittaa Jawan uusi nelitahtinen 420 OHC -moottori, joka oli suunniteltu sekä kilparadoille että katukäyttöön. Taloudellisista syistä yritys kuitenkin päätyi käyttämään olemassa olevaa, vesijäähdytettyä 250-kuutioista moottoria. Král valmisti suunnitelmiensa pohjalta 1:1-mallin, jota Jawa käytti esittelyssään. Siitä odotettiin suurta menestystä, mutta tuotantoa ei kuitenkaan lopulta aloitettu.


title: Václav Král

text: Vuodesta 1994 lähtien Král luennoi Prahan yliopiston kone- ja liikennetekniikan osastolla ja vuodesta 2002 hän toimi Tšekin tasavallan muotoilijoiden liiton puheenjohtajana.


title: Václav Král

text: Krália kutsuttiin ”tšekkiläisen automuotoilun guruksi” ja hänen töidensä sanottiin olleen edellä aikaansa. Monien syiden takia hänen työnsä jäivät kuitenkin usein paperille. Lisäksi käytettävissä olleiden komponenttien rajallinen valikoima asetti tiukkoja reunaehtoja luovuudelle. Králin suunnittelemista moottoripyöristä sarjatuotantoon eteni vain Rotax-moottorilla varustettu Jawa 650 OHC.


title: Wilson Kipsang Kiprotich

text: Wilson Kipsang Kiprotich (s. 15. maaliskuuta 1982 Keiyo) on kenialainen kestävyysjuoksija.


title: Wilson Kipsang Kiprotich

text:
Helmikuussa 2009 Kiprotich sijoittui puolimaratonkilpailussa toiseksi Ra’s al-Khaimassa Arabiemiirikunnissa ajalla 58.59. Kilpailun voitti Patrick Makau kautta aikain
toiseksi parhaalla ajalla 58.52. Kiprotich oli neljäs 59 minuutin alittaja puolimaratonilla ja vuoden 2009 maailmantilastossa hän oli ajallaan kolmas. Puolimaratonin MM-kilpailuissa samana vuonna hän sijoittui henkilökohtaisessa kilpailussa neljänneksi ajalla 1.00.08 ja sai joukkuekilpailussa kultaa.


title: Wilson Kipsang Kiprotich

text: Ensimmäisen maratoninsa Kiprotich juoksi huhtikuussa 2010 Pariisissa, jossa hän sijoittui kolmanneksi ajalla 2.07.13. Kilpailun voitti etiopialainen Tadesse Tola ajalla 2.06.41. Myöhemmin lokakuussa Kiprotich voitti Frankfurtin maratonin reittiennätyksellä 2.04.57. Reittiennätystä hän paransi minuutin ja 17 sekuntia. Pariisin maratonin voittanut Tadesse Tola sijoittui toiseksi ajalla 2.06.31. Vuoden 2010 maratonin maailmantilastossa Kiprotich oli ajallaan kolmas.


title: Wilson Kipsang Kiprotich

text: Maaliskuussa 2011 Kiprotich voitti Ōtsussa Japanissa Lake Biwan maratonin reittiennätysajalla 2.06.13. Aikaisempaa reittiennätystä hän paransi minuutilla ja 21 sekunnilla. Vielä 37 kilometrin kohdalla Kiprotichin kanssa kärjessä ollut etiopialainen Deriba Merga hävisi hänelle lopulta kolme minuuttia. 30. lokakuuta 2011 Kiprotich voitti Frankfurtin maratonin ajalla 2.03.42. Hän paransi omaa reittiennätystään yli minuutilla ja jäi maanmiehensä Patrick Makaun viisi viikkoa aikaisemmin Berliinin maratonilla juoksemasta maailmanennätyksestä neljä sekuntia. Huhtikuussa 2012 Kiprotich voitti Lontoon maratonin ajalla 2.04.44. Hän jäi neljä sekuntia Emmanuel Mutain vuotta aikaisemmin juoksemasta reittiennätyksestä.


title: Wilson Kipsang Kiprotich

text: Elokuussa 2012 Lontoossa Kiprotich sai olympiapronssia maratonilla. 29. syyskuuta 2013 hän juoksi Berliinin maratonilla maailmanennätyksen 2.03.23 ja paransi Patrick Makaun entistä maailmanennätystä 15 sekunnilla. Huhtikuussa 2014 Kiprotich voitti Lontoon maratonin reittiennätyksellä 2.04.29. Marraskuussa 2014 hän voitti New Yorkin maratonin ja varmisti samalla World Marathon Majors -kilpailusarjan voiton. Pekingin MM-kilpailuissa 2015 Kiprotich keskeytti maratonilla.


title: Veikko Erkkilä

text: Veikko Erkkilä on suomalainen toimittaja ja kirjailija. Hän on tutkinut vuodesta 1980 alkaen Neuvostoliiton Suomeen tekemiä partisaani-iskuja.


title: Veikko Erkkilä

text: Vuonna 1998 Erkkilä ja Risto Arkimies saivat valtion tiedonjulkispalkinnon, Erkkilä teoksesta "Vaiettu sota" ja Arkimies samasta aiheesta kertovasta Yle TV2:n dokumentista "Vaiettu sota, unohdetut uhrit".


title: Luettelo Neuvostoliiton Suomeen tekemiä partisaani-iskuja käsittelevistä kirjoista

text: Tämä on luettelo Neuvostoliiton Suomeen tekemiä partisaani-iskuja käsittelevistä kirjoista:Aihetta on lisäksi käsitelty Kansa taisteli -lehdessä ja kokoomateoksessa "Nainen sodassa", Valitut Palat, 1995.


title: István Konkoly

text: István Konkoly (5. maaliskuuta 1930 – 20. marraskuuta 2017) oli unkarilainen roomalaiskatolinen piispa. Hänet vihittiin papiksi Szombathelyn hiippakuntaan 20. kesäkuuta 1954 ja nimitettiin sen piispaksi 5. kesäkuuta 1987. Piispaksi vihkiminen seurasi 11. heinäkuuta. Pääkonsekraattorina toimi László Paskai, jota avustivat Stefan László ja József Szendi.


title: István Konkoly

text: Konkoly jäi eläkkeelle 20. kesäkuuta 2006.


title: József Szendi

text: József Szendi (31. lokakuuta 1921 – 23. heinäkuuta 2017) oli unkarilainen roomalaiskatolinen arkkipiispa. Hänet vihittiin papiksi 24. joulukuuta 1944 ja nimitettiin Veszprémin apostoliseksi hallitsijaksi sekä Stephaniacumin titulaaripiispaksi 5. huhtikuuta 1982. Piispaksi vihkiminen seurasi 21. huhtikuuta. Pääkonsekraattorina toimi László Lékai, jota avustivat László Paskai ja Imre Kisberk.


title: József Szendi

text: 3. syyskuuta 1983 Szendi sai nimityksen Veszprémin piispaksi ja 31. toukokuuta 1993 arkkipiispaksi. Hän jäi eläkkeelle 14. elokuuta 1997.


title: Lajos Pápai

text: Lajos Pápai (s. 6. syyskuuta 1940) on unkarilainen roomalaiskatolinen piispa. Hänet vihittiin papiksi Győrin hiippakuntaan 21. kesäkuuta 1963 ja nimitettiin sen piispaksi 18. maaliskuuta 1991. Piispaksi vihkiminen seurasi 27. huhtikuuta. Pääkonsekraattorina toimi László Paskai, jota avustivat Kornél Pataky ja József Szendi.


title: István Seregély

text: István Seregély (13. maaliskuuta 1931 Szombathely – 31. joulukuuta 2018) oli unkarilainen roomalaiskatolinen arkkipiispa. Hänet vihittiin papiksi 19. kesäkuuta 1955 ja nimitettiin Egerin arkkihiippakunnan arkkipiispaksi 5. kesäkuuta 1987. Piispaksi vihkiminen seurasi 25. heinäkuuta. Pääkonsekraattorina toimi László Paskai, jota avustivat Izidor István Marosi ja Endre Kovács.


title: István Seregély

text: Seregély jäi eläkkeelle 15. maaliskuuta 2007.


title: Glenfiddich

text: Glenfiddich on Speyside-viskeihin kuuluva skotlantilainen single malt. Sitä tislaavan Glenfiddich Distilleryn omistaa William Grant & Sons, joka toimii Dufftownissa Skotlannissa. Glenfiddich merkitsee gaeliksi "peuran laaksoa", mistä syystä pullossa on peuran kuva.


title: Glenfiddich

text: Glenfiddich Distilleryn perusti William Grant vuonna 1886 Fiddichjoen laaksossa. Glenfiddichiä myydään nykyisin 180:ssä eri maassa, ja sen osuus kaikista myydyistä single malteista on noin 35 %.


title: Hentokarvalehti

text: Hentokarvalehti ("Ceratophyllum submersum") on suuria kasvustoja kasvattava juureton, rehevien vesistöjen uposkasvi. Suomessa laji on hyvin harvinainen.


title: Hentokarvalehti

text: Monivuotinen hentokarvalehti on juureton, vaaleanvihreä uposkasvi. Kasvin varret ovat ohuita, rentoja ja haarovia, varren nivelissä on korkeintaan yksi haara. Lehdet ovat säteittäisesti yleensä 6–8 lehden kiehkuroissa. Lehdet ovat korvakkeettomia, lähes ruodittomia ja muutaman senttimetrin pituisia. Lehden lapa on 2–3 kertaa näenäisen halkihaaraisesti liuskainen. Liuskat ovat ohuita, velttoja, suoria ja hentohampaisia. Kukat ovat yksineuvoisia, lehtihankaisia, perättömiä, kehälehdettömiä ja lukuisten millin pituisten kehämäisten ja tasasoukkien ylälehtien suojaamia. Hyvin pienissä hedekukissa on runsaasti heteitä. Emikukat ovat ovat hedekukkia kapeampia ja niiden luotti on rihmamainen. Suomessa hentokarvalehti kukkii touko-elokuussa. Hedelmä on lähes 0,5 cm pitkä, pinnaltaan syylämäinen, pitkänomainen pähkylä. Pähkylän kärjessä on piikkimäinen käyrä vartalo, mutta tyvipiikit puuttuvat. Laji leviää pääasiallisesti kasvullisesti siitä irtoavista varren- tai haaranpätkistä.


title: Hentokarvalehti

text: Suomessa tavataan myös toista, hyvin samannäköistä karvalehtilajia, karvalehteä ("C. demersum").


title: Hentokarvalehti

text: Hentokarvalehti on levinnyt maapallolla huomattavasti pienemmälle alueelle kuin sukulaisensa karvalehti. Euroopassa sitä tavataan hajanaisella alueella Pyreneiltä Länsi-Venäjälle ja -Ukrainaan. Etelässä levinneisyysalue ulottuu Keski-Italiaan ja Pohjois-Kreikkaan, pohjoisessa Britteinsaarille, Tanskaan ja Ruotsin eteläosiin. Lajia tavataan myös muutamassa paikassa Pohjois-Afrikassa, Kaukasuksen alueella, sekä muutamin paikoin Keski-Aasiassa ja Etelä-Siperiassa.


title: Hentokarvalehti

text: Suomessa hentokarvalehti on erittäinen harvinainen tulokaslaji, jota tavataan vain kolmesta paikasta Ahvenanmaalla ja Uudellamaalla. Ensimmäinen havainto Suomesta tehtiin Espoon Suomenojalta, jonne lajin arvellaan levinneen muuttolintujen mukana.


title: Hentokarvalehti

text: Kuten karvalehti, myös hentokarvalehti on ollut aikaisemmin yleinen lajia ainakin osassa Suomea. Ahvenanmaalla soista tehtyjen fossiililöytöjen perusteella lajia on kasvanut maakunnassa jääkauden jälkeen n. 8000–4500 vuotta sitten. Uudestaan laji löydettiin Ahvenanmaalta vuonna 2000 maakunnan eteläisimmästä osasta Långskäristä . Myös tämän esiintymän arvellaan tulleen muuttolintujen mukana Skandinavian eteläosista.


title: Hentokarvalehti

text: Hentokarvalehti viihtyy rehevissä mutta kirkkaissa vesistöissä, esimerkiksi järvissä, lammissa ja murtovesilahdissa.


title: Jan Wężyk

text: Jan Wężyk (1575 – 27. toukokuuta 1638) oli puolalainen roomalaiskatolinen arkkipiispa. Hänet valittiin vuonna 1619 Przemyślin hiippakunnan piispaksi. Hänet konsekroi Wawrzyniec Gembicki. Hän sai 13. toukokuuta 1624 nimityksen Poznańin piispaksi, jonka virkaan hänet asetettiin saman vuoden heinäkuun 1. päivänä.


title: Jan Wężyk

text: Vuonna 1626 Wężyk valittiin Gnieznon arkkipiispaksi, jona hän toimi kuolemaansa saakka.


title: Tamás Szabó

text: Tamás Szabó (s. 30. lokakuuta 1956) on unkarilainen entinen roomalaiskatolinen piispa. Hän on luopunut pappeudestaan.


title: Tamás Szabó

text: Szabó vihittiin papiksi 20. elokuuta 1988 ja nimitettiin Unkarin sotilaspiispaksi 28. marraskuuta 2001. Piispaksi vihkiminen seurasi 12. tammikuuta 2002. Pääkonsekraattorina toimi László Paskai, jota avustivat István Seregély ja Lajos Pápai. Szabó erosi tehtävistään 15. maaliskuuta 2007. Hän ei suostunut puhumaan yksityisasioistaan, mutta unkarilaisessa lehdistössä spekuloitiin avioitumisaikeilla.


title: Ferenc Palánki

text: Ferenc Palánki (s. 11. maaliskuuta 1964) on unkarilainen roomalaiskatolinen piispa. Hänet vihittiin papiksi Vácin hiippakuntaan 18. kesäkuuta 1994 ja nimitettiin Egerin arkkihiippakunnan vihkipiispaksi sekä Fidoloman titulaaripiispaksi 27. joulukuuta 2010. Piispaksi vihkiminen seurasi 26. helmikuuta 2011. Pääkonsekraattorina toimi Péter Erdő, jota avustivat Juliusz Janusz ja Csaba Ternyák.


title: Generic Mapping Tools

text: Generic Mapping Tools GMT on avoimella lähdekoodilla toteutettu kartanpiirto- ja visualisointiohjelma. Sillä voi tehdä rasterointeja, suodatuksia ja muunlaisia kuvankäsittelytoimintoja sekä erilaisia karttaprojektioita. Maantieteellisten tietojen visualisointien lisäksi ohjelmassa on työkalut moniulotteisten tietojen käsittelyyn.


title: Generic Mapping Tools

text: Ohjelmaa käytetään komentorivin kautta. Ulkopuolisten tekijöiden kehittämiä graafisia käyttöliittymiä on saatavilla, samoin internetsovelluksia. Ohjelman mukana tulee vapaata paikkatieto-aineistoa, kuten rantaviivat, joet, valtioiden rajat ja muiden maantieteellisten kohteiden koordinaatteja. Mukaan voi liittää muualta tuotua aineistoa, kuten satelliittikuvia ja digitaalisia maastomalleja. Ohjelma säilyttää tehdyt kartat ja diagrammit PostScript- ja EPS-muodoissa.


title: Generic Mapping Tools

text: Paul Wessel ja Walter H. F. Smith loivat ohjelman vuonna 1988 Lamont-Doherty Earth Observatoryssa. Virallisesti ohjelma julkaistiin 7. lokakuuta 1991. Ohjelman nimen kirjaimet GMT tarkoittivat alun perin sanoja Gravity, Magnetism ja Topography (suom. painovoima, magnetismi ja topografia), jotka ovat kolme geofyysisen tiedon perustyyppiä.


title: Lajos Varga

text: Lajos Varga (s. 5. joulukuuta 1950 Budapest) on unkarilainen roomalaiskatolinen piispa. Hänet vihittiin papiksi Vácin hiippakuntaan 23. kesäkuuta 1974 ja nimitettiin sen vihkipiispaksi sekä Sicca Venerian titulaaripiispaksi 27. toukokuuta 2006. Piispaksi vihkiminen seurasi 15. heinäkuuta. Pääkonsekraattorina toimi Péter Erdő, jota avustivat Miklós Beer ja Juliusz Janusz.


title: Miklós Beer

text: Miklós Beer (s. 1. kesäkuuta 1943 Budapest) on unkarilainen roomalaiskatolinen piispa. Hänet vihittiin papiksi 19. kesäkuuta 1966 ja nimitettiin Esztergom-Budapestin arkkihiippakunnan vihkipiispaksi sekä Caecirin titulaaripiispaksi 8. huhtikuuta 2000. Piispaksi vihkiminen seurasi 27. toukokuuta. Pääkonsekraattorina toimi László Paskai, jota avustivat István Seregély ja Antal Spányi.


title: Miklós Beer

text: Beer sai 27. toukokuuta 2003 nimityksen Vácin hiippakunnan piispaksi.


title: István Katona

text: István Katona (s. 3. lokakuuta 1928) on unkarilainen roomalaiskatolinen piispa. Hänet vihittiin papiksi Vácin hiippakuntaan 7. kesäkuuta 1953 ja nimitettiin sen vihkipiispaksi sekä Brixellumin titulaaripiispaksi 3. marraskuuta 1989. Piispaksi vihkiminen seurasi 9. joulukuuta. Pääkonsekraattorina toimi László Paskai, jota avustivat Izidor István Marosi ja Endre Gyulay.


title: István Katona

text: Katona sai 10. lokakuuta 1997 nimityksen Egerin arkkihiippakunnan vihkipiispaksi.


title: Jertta Ratia-Kähönen

text: Jertta Ratia-Kähönen (s. 1948) on suomalainen kääntäjä, ohjaaja, taidemaalari ja sovittaja. Hänet muistetaan erityisesti suomenkielisestä ohjaustyöstään tv-sarjassa "Muumilaakson tarinoita".


title: Jertta Ratia-Kähönen

text: Jertta Ratia-Kähönen on työskennellyt Yleisradiolla muun muassa kääntäjänä ja ohjaajana. 1990-luvulla Jertta Ratia-Kähönen toimi "Muumilaakson tarinoiden" suomentajana ja ohjaajana, sekä teki sarjan alku- ja lopputunnarin suomenkieliset sanat. Tästä ohjaustyöstä Ratia-Kähönen on saanut paljon positiivista palautetta monilta tahoilta. Etenkin monet animaatioblogit ja -keskustelupalstat ovat kehuneet 1990-luvun Muumi-sarjan suomalaista ohjaustyötä. Jertta Ratia-Kähönen on suomentanut "Muumilaakson tarinoiden" tunnuslaulujen lisäksi myös monia muita muumilauluja, elokuvan "Muumipeikko ja pyrstötähti", sekä pari muumiaiheista tietokonepeliä. "Muumilaakson tarinoiden" lisäksi Ratia-Kähönen on suomentanut ja ohjannut monia muitakin Ylen lastenohjelmia, kuten "Postimies Pate", "Nalle Luppakorva", "Himpulat", "Maija Mehiläinen" ja "Teletapit." Hänen vakionäyttelijöinään ovat toimineet muiden muassa Matti Ruohola, Rabbe Smedlund, Ilkka Merivaara, Leena Uotila ja Kaija Kiiski. Näistä viimeksi mainittua lukuun ottamatta kaikki ovat ääninäytelleet "Muumilaakson tarinoissa".


title: Jertta Ratia-Kähönen

text: Nykyään Ratia-Kähönen toimii pääasiassa taidemaalarina, mutta hän myös kääntää Ylelle dokumentteja.


title: Michael D. Higgins

text: Michael Daniel Higgins (; s. 18. huhtikuuta 1941 Limerick) on irlantilainen poliitikko ja runoilija, joka valittiin lokakuussa 2011 Irlannin presidentiksi.


title: Michael D. Higgins

text: Higgins syntyi Limerickissä, mutta vietti nuoruutensa Claren kreivikunnassa. Ennen siirtymistään politiikkaan hän opiskeli Galwayssa, Irlannin kansallisyliopistossa sosiologiaa ja myös toimi luennoitsijana yliopistolla. Ollessaan vielä opiskelija hän liittyi Fianna Fáiliin, mutta siirtyi pian Työväenpuolueeseen.


title: Michael D. Higgins

text: Higgins pääsi vuonna 1981, kolmannella yrittämällään, Irlannin parlamentin alahuoneeseen (Dáil Éireann). Paikkansa hän menetti kuitenkin vain kaksi vuotta myöhemmin, mutta tuli jälleen valituksi vaaleissa 1987. Higgins oli 1990-luvulla Irlannin kulttuuriministerinä. Ministerinä ollessaan hän poisti lähetystoimintalaista sen keskustelua herättäneen osion 31, perusti uudelleen Irish Film Boardin sekä aloitti ensimmäisen iirinkielisen televisiokanavan, Telefis Na Gaeilgen (nyk. TG4).


title: Michael D. Higgins

text: Higgins pyrki vuonna 2004 Työväenpuolueen presidenttiehdokkaaksi, mutta ei tullut valituksi. Presidentinvaalissa 2011 Higgins valittiin Irlannin presidentiksi. Hän sai äänistä vajaat neljäkymmentä prosenttia, mutta ratkaisevalla kierroksella 56,8 prosenttia voittaen pahimmat kilpakumppaninsa Seán Gallagherin ja Martin McGuinnessin. Gallagher johti mielipidemittauksia vielä äänestysviikolla, mutta hänen suosionsa romahti, kun hänen yhteytensä Irlannin talouden rappiosta syytettyyn Fianna Fáiliin tulivat julki.


title: Michael D. Higgins

text: Virkaanastujaisjuhlassaan Dublinin linnassa Higgins ilmoitti eroavansa Työväenpuolueesta, jotta pystyisi olemaan koko kansan presidentti.


title: Michael D. Higgins

text: Higgins valittiin toiselle virkakaudelleen lokakuussa 2018 pidetyissä presidentinvaalissa, jossa hän sai 56 prosenttia äänistä. Higgins oli ensimmäinen toista kauttaan hakeva istuva presidentti 50 vuoteen, joka haastettiin vaalissa.


title: Michael D. Higgins

text: Michael D. Higgins on ollut naimisissa Sabina Coynen kanssa heinäkuusta 1974 lähtien. Higgins oli kosinut tuolloin näyttelijänä työskennellyttä puolisoaan edellisenä jouluna. Pariskunnalla on yhdessä neljä lasta.


title: Kornél Pataky

text: Kornél Pataky (tai "Pataki"; 11. maaliskuuta 1920 – 6. lokakuuta 1998) oli unkarilainen roomalaiskatolinen piispa. Hänet vihittiin papiksi Győrin hiippakuntaan 30. huhtikuuta 1944 ja nimitettiin sen apostoliseksi hallitsijaksi sekä Gegin titulaaripiispaksi 7. tammikuuta 1975. Piispaksi vihkiminen seurasi 6. helmikuuta. Pääkonsekraattorina toimi József Ijjas, jota avustivat József Bánk ja László Lékai.


title: Kornél Pataky

text: Pataky sai 2. huhtikuuta 1976 nimityksen Győrin piispaksi, jona hän toimi, kunnes erosi tehtävistään 18. maaliskuuta 1991.


title: Varvassandaali

text: Varvassandaali (tai varvastossu, flip-flop) on avoin sandaalijalkine, jossa on yleensä vain pohja ja hihna, joka kulkee isovarpaan ja etuvarpaan välistä.


title: Pidä se hengissä

text: Pidä se hengissä on Ideaalin & Jay Who?:n toinen albumi. Se julkaistiin 6. elokuuta 2011. Albumin kappaleista ”Etkot”, ”Kaupungissa tuulee” ja "Siivet" on julkaistu musiikkivideot.


title: Gregorio Martínez Sacristán

text: Gregorio Martínez Sacristán (s. 19. joulukuuta 1946) on espanjalainen roomalaiskatolinen piispa. Hänet vihittiin papiksi Madridin arkkihiippakuntaan 20. toukokuuta 1971 ja nimitettiin Zamoran hiippakunnan piispaksi 15. joulukuuta 2006. Piispaksi vihkiminen seurasi 4. helmikuuta 2007. Pääkonsekraattorina toimi Antonio María Rouco Varela, jota avustivat Antonio Cañizares Llovera ja Braulio Rodríguez Plaza.


title: Raijalanjärvi

text: Raijalanjärvi, keskiaikaiselta nimeltään Kohijärvi , oli järvi Huittisten kunnassa Satakunnassa vuoteen 1935 saakka, jolloin sen lopullinen kuivattaminen alkoi . Käytännöllisesti katsoen koko Raijalanjärven alue on maanviljelyn ja karjankasvatuksen käytössä. Raijalanjärvi on liitetty mukaan Puurijärven ja Isosuon kansallispuiston ympärille laajennettuun Natura 2000 -hankkeen alueeseen .


title: Raijalanjärvi

text: Raijalanjärvi rajoittuu pohjoisessa Kokemäenjokeen, idässä Lauhansuohon, lounaassa Järvensuohon ja lännessä Ronkansuohon. Etelässä on peltoja, jotka on raivattu alentamalla Raijalanjärven pintaa . Raijalanjärven pohja on 42 metriä merenpinnan yläpuolella ja on näin Huittisten kunnan matalin kohta.


title: Raijalanjärvi

text: Kivikaudella nykyisen Puurijärven ja Isosuon kansallispuiston alueet olivat Litorinameren pohjaa. Ne alkoivat maankohoamisen ja Kokemäenjoen muodostumisen takia maatua noin 7000 vuotta sitten. Suurin osa maatumasta soistui sen tasaisuudesta johtuen noin 3000 vuotta sitten, mutta Raijalanjärvi ei sitä tehnyt. Syynä on ilmeisesti jatkuva yhteys Kokemäenjoen Kiettareenhaaraan, josta se sai pääasiallisesti vetensä, sillä järven valuma-alue oli pieni .


title: Raijalanjärvi

text: Seudun maanviljely oli 1500-luvun alussa intensiivistä . 1700-luvulta lähtien Huittisissa kasvatettiin pitäjän peltoalaa kydöttämällä Kokemäenjoen rantojen soita . Myös Raijalanjärven rantoja haluttiin viljelyn pariin. Valtakunnallisesti merkittävät Kokemäenjoen perkaukset, joita tehtiin tulvasuojelun ja viljelyalan kasvattamisen nimissä, vaikuttivat Rajalanjärveen suoraan tai epäsuorasti.


title: Raijalanjärvi

text:
Vuosina 1871–1878 tehtiin Kokemäenjoessa suuria koskien perkauksia, jotka alensivat joen pintaa ja samalla myös sen yhteydessä ollutta järven pintaa. Perkauksen vaikutuksesta järven rantoja paljastui ja ne otettiin viljelyyn Raijalan kylässä, joka sijaitsee järven eteläpuolella. Myös Ronkansuon reunaa ja Lauhansuota kuivattiin viljelyyn sopivaksi. Muu osa järvestä säilyi ja sitä pidettiin hyvänä kalojen kutupaikkana 1890-luvulla. Järven pinta-ala säilyi 225 hehtaarina 1920-luvulle saakka . Vielä 1937 Raijalanjärvi muistutti Puurijärveä monilta osin. Kevään tulvat toivat Kokemäenjoesta lisää vettä järveen, jolloin vedenpinta kohosi ja ihmiset pystyivät veneen avulla kalastamaan järvellä. Kun vesi laski, ruohottui järvi kesällä umpeen lukuun ottamatta keskikohtien lampia. Raijalanoja virtasi ruohikkoisen järven keskeltä Kokemäenjokeen. Raijalanjärveä hyödynnettiin vuosittain siten, että järven ruohikko myytiin palstoina karjatiloille, jotka niittivät niiltä talveksi heinää karjalle.
Jos Kravin kanava olisi valmistunut 1800-luvun alkupuolella, Raijalanjärvi olisi ollut sen alkupää. Rahojen loppuminen ja Suomen sodan alkaminen 1808 kuitenkin keskeyttivät työt .


title: Raijalanjärvi

text: Vielä 1920-luvulla Raijalanjärvi katsottiin asumiseen kelpaamattomaksi. Valtio omisti alueen ja päätti sen käytöstä. Esimerkiksi järven vesijättömaalta myytiin huutokaupalla heinää pientilallisten käyttöön. Tästä syntyi valtiolle vuosittain 30 000−45 000 markaa voittoa. Vuonna 1924−25 kaivettiin heinittyneen järven poikki suuri laskuoja, jota pitkin tulo-ojien tuoma läpivirtaus saatiin paremmaksi. Oja ei kuitenkaan kuivattanut järveä, koska Kokemäenjoen vedenpinta oli liian korkealla.


title: Raijalanjärvi

text: Huittisten Lauhansuon ja Raijalanjärven väliin perustettiin 1935 Huittisten varavankila, jonka ensisijaisena tehtävänä oli työleirin tavoin raivata Lauhansuota viljelyyn. Suon raivaamisen lisäksi alettiin pohtia keinoja Raijalanjärven kuivaamiseksi. Ensi ajateltiin jatkaa historiallista Kravin kanavaa, josta jäi 1800-luvulla puuttumaan 3–4 km, ja johtaa Raijalanjärven vedet sitä kautta pois. Samaan aikaan valmisteltiin Kolsin voimalaitosta Kokemäellä ja yhtiön puolesta kiellettiin ehdottomasti kanavan viimeistely ja vesien johtaminen voimalaitoksen ohi. Tämän vuoksi kuivaushanke toteutettiin patoamalla järvi erilleen joesta ja pumppaamalla vesi patovallin yli jokeen.


title: Raijalanjärvi

text: Kuivaustyöt aloitettiin juhannuksena 1938, jolloin vangit kolmen miehen ryhmissä, käyttäen kahta lapiota ja yhtä kottikärryä, kaivoivat Raijalanjärven rannalle sen kuivalle osalle suuren ojan järven ympäri. Joenpuoleiseen osaan järveä he rakensivat kaivumaasta patovallin, joka oli pohjastaan 12 metriä ja yläosastaan 2,5 metriä leveä. Järven ympärysmitta oli noin 6 km, mutta vallin ulkopuolella kulkevää reunaojaa tehtiin 4,2 km. Patovallin taakse kaivantoon sijoitettiin kaksi tehokasta vesipumppua, jotka pumppasivat Raijalanjärveä tyhjäksi tehokkaimillaan 21000 litraa minutissa. Kuivatuksen viimeistelyssä järvenpohjaan kaivettiin suoto-ojia, lähteiden veden johto-ojia ja järven keskelle kaivettiin 2,1 km pitkä ja hyvin leveä pääoja. Vanha Kohijoki eli Raijalanjoki, joka ennen kuivausta valui ruohikkoisen järven poikki Kokemäenjokeen, johdettiin Kravin kanavan tavoin järveä kiertään ojaan, josta vedet valuivat Kokemäenjokeen.


title: Raijalanjärvi

text: Huittisten varavankila laiduntaa Raijalanjärven pelloilla karjaa sekä viljelee niitä . Natura 2000 -ohjelman johdosta aluetta kunnostetaan myös luontokohteena. Raijalanjärvi on nykyään suosittu muuttolintujen seuraamiskohde etenkin keväisin ja syksyisin, kun tundra-alueen lajisto muuttaa. Raijalanjärven lintutorni valmistui 2008 ja sijaitsee Raijalanjärven ja Kokemäenjoen yhtymäkohdassa pumppaamon vieressä .


title: László Bíró (piispa)

text: László Bíró (s. 31. lokakuuta 1950) on unkarilainen roomalaiskatolinen piispa. Hänet vihittiin papiksi Pécsin hiippakuntaan 23. kesäkuuta 1974 ja nimitettiin Kalocsa-Kecskemétin arkkihiippakunnan vihkipiispaksi sekä Castra Galbaen titulaaripiispaksi 18. huhtikuuta 1994. Piispaksi vihkiminen seurasi 21. toukokuuta. Pääkonsekraattorina toimi László Paskai, jota avustivat László Dankó ja Mihály Mayer.


title: László Bíró (piispa)

text: Bíró sai 20. marraskuuta 2008 nimityksen Unkarin sotilaspiispaksi.


title: Suomen Urheilukuninkuuskilpailut 1906

text: Suomen urheilukuninkuudesta kilpailtiin Helsingissä 26. - 27. toukokuuta 1906. Maisterin arvoon oikeuttavat minimirajat saavutti neljä urheilijaa ja näistä kuninkaaksi kruunattiin Aarne Salovaara. Kilpailuun oli ilmoittautunut kaikkiaan 73 urheilijaa.


title: Suomen Urheilukuninkuuskilpailut 1906

text: Lajit ja maisterin (kandidaatin) vaatimukset: 1. kuulantyöntö 9,00 (8,00) 2. pituushyppy 5,00 (4,40), 3.leuanveto 16 (12) 4.korkeushyppy 135 (125), 5.keihäänheitto 25,00 (21,00), 6.100 metriä 12,8 (13,6) 7. kieppi 4 (3) 8. 1 500 metriä 5.30 (5.50), Vaihtoehtoiset lajit: 9. Kiekonheitto 23.00 (20.00), 10. seiväshyppy 220 (190), 11. hirrensyöksy 6.00 (5.50). Heitto- ja hyppylajeissa minimivaatimukset oli saavutettava molemmilla käsillä tai jaloilla erikseen. Lisäksi oli suoritettava vaihtoehtoisesti joko 500 m uinti 16.00 (20.00) tai 10 km hiihto 42.00 (46.00).


title: Suomen Urheilukuninkuuskilpailut 1906

text: Hirrensyöksyn voitti I. Tuomisto Helsingin rautatieläisten voimisteluseurasta tuloksella 7,06. Toinen osanottaja oli O. Tynkkynen, tulos 5,82.


title: Mihály Mayer (piispa)

text: Mihály Mayer (s. 31. tammikuuta 1941) on unkarilainen roomalaiskatolinen piispa. Hänet vihittiin papiksi Pécsin hiippakuntaan 21. kesäkuuta 1964 ja nimitettiin sen vihkipiispaksi sekä Giru Marcellin titulaaripiispaksi 23. joulukuuta 1988. Piispaksi vihkiminen seurasi 11. helmikuuta 1989. Pääkonsekraattorina toimi László Paskai, jota avustivat László Dankó ja István Seregély.


title: Mihály Mayer (piispa)

text: Mayer sai 3. marraskuuta 1989 nimityksen Pécsin piispaksi, jona hän toimi, kunnes erosi tehtävistään 19. tammikuuta 2011.


title: Latvian tiedeakatemian rakennus

text: Latvian tiedeakatemian rakennus () on 21-kerroksinen stalinistista arkkitehtuuria edustava pilvenpiirtäjä Latvian pääkaupungissa Riiassa.


title: Latvian tiedeakatemian rakennus

text: Kaupunkisiluettia hallitsevan 111 metriä korkean rakennuksen suunnitteli neuvostoliittolainen arkkitehti Lev Rudnev. Se rakennettiin vuosina 1953–1956. Rakennus oli muiden neuvostotasavaltojen työläisten ja talonpoikien lahja Latvian kansalle. Alun perin se suunniteltiin kolhoosityöläisten taloksi, mutta valmistumisensa jälkeen se lahjoitettiin Latvian tiedeakatemialle. Se edustaa tyyliltään sosialistista realismia ja stalinistista arkkitehtuuria, joka oli silloisessa Neuvostoliitossa suosiossa. Samantapaisia rakennuksia ovat muun muassa Hotelli Ukraina Moskovassa sekä Kulttuurin ja tieteen palatsi Varsovassa.


title: Latvian tiedeakatemian rakennus

text: Rakennuksessa toimii nykyään Latvian tiedeakatemian hallintoelimiä, humanistisia laitoksia, tieteellinen kustantamo, valtion tiedeneuvosto ja muita tutkimusorganisaatioita.


title: Kaljuunakalat

text: Kaljuunakalat (Dichistiidae, vanhemmissa lähteissä usein Coracinidae) on ahvenkaloihin kuuluva kalaheimo. Heimon lajeja tavataan eteläiseltä Atlantilta ja Intian valtamereltä.


title: Kaljuunakalat

text: Kaljuunakaloihin kuuluu kaksi tai kolme lajia yhdessä suvussa. Lajeja ovat kaljuunakala ("Dichistius capensis") ja raitakaljuunakala ("Dichistius multifasciatus"). Monien muiden ahvenkalaheimojen tavoin kaljuunakalojen sukulaisuussuhteet muihin lahkonsa heimoihin ovat osittain epäselvät. Heimon lajit ovat melko läheistä sukua muun muassa hammasahvenille ("Sparidae") ja ruoriahvenille ("Kyphosidae"), joihin ne on aikaisemmin luokiteltu. Kaljuunakalojen on uudemmissa tutkimuksissa esitetty olevan myös melko läheisiä sukulaisia lepakkokaloille ("Ephippidae") ja levykaloille ("Drepaneidae").


title: Kaljuunakalat

text: Kaljuunakalat kasvavat suurimmillaan 30–80 cm pitkiksi. Ruumiinrakenteeltaan ne ovat korkeita ja litteitä, suomut ovat melko pienikokoisia. Selkäevän etuosassa on piikikkäitä ruotoja ta takaosassa harjanne. Peräevässä on kolme piikkiä ja pyrstöevä on hieman haarautunut. Hampaat ovat kaljuunakaloilla pienet, uloimpien rivien hampaat ovat käyrät.


title: Kaljuunakalat

text: Kaljuunakaloja tavataan Etelä-Afrikan ja Madagaskarin rannikkojen läheisyydestä. Ne elävät kivikkoisilla ja hiekkaisilla pohjilla sekä murtovedessä että suolaisessa merivedessä. Kalojen ravintoon kuuluvat nilviäiset ja muut selkärangattomat eläimet sekä levä. Sekä kaljuunakala että raitakaljuunakala ovat arvostettuja ruokakaloja eteläisessä Afrikassa että suosittuja urheilukalastuksen kohteita.


title: Kate Alexa

text: Kate Alexa Gudinski (s. 2. maaliskuuta 1988 Melbourne, Australia) on australialainen popmuusikko.


title: Peggy Sue meni naimisiin

text: Peggy Sue meni naimisiin ("Peggy Sue Got Married") on vuonna 1986 ensi-iltansa saanut romanttinen draamakomedia. Elokuvan pääosia näyttelevät muun muassa Kathleen Turner, Nicolas Cage, Barry Miller, Catherine Hicks, Joan Allen, Kevin J. O'Connor, Jim Carrey, Lisa Jane Persky ja Lucinda Jenney. Siinä esiintyvät myös Helen Hunt ja Sofia Coppola. Elokuvan on ohjannut Francis Ford Coppola. Elokuva on sijalla 17 Entertainment Weeklyn 50 parhaan high school -aiheisen elokuvan listalla. Elokuvasta on tehty myös musikaali vuonna 2001.


title: Peggy Sue meni naimisiin

text: "Video-oppaassa" vuodelta 1994 Kati Sinisalo kutsuu elokuvaa ”hömelöksi” komediaksi ja antaa sille kolme tähteä viidestä, mikä vastaa sanallista arviota ”hyvä”.


title: Türk Telekom Arena

text: Türk Telekom Arena on Turkkin Istanbulissa sijaitseva jalkapallostadion. Se toimii jalkapallojoukkue Galatasaray SK:n kotistadionina. Kansainvälisten otteluiden aikaan stadionin nimi on "UEFA Stadion Istanbul" tai "Aslantepe Arena", koska liittojen säännöt kieltävät virallisiin yhteistyökumppaneihin kuulumattomien sponsorien nimet. Stadion avattiin 15. tammikuuta 2011, ja sen kapasiteetti on 52 652.


title: Türk Telekom Arena

text: Stadion on tällä hetkellä yksi maailman nykyaikaisimmista jalkapallostadioneista. Sen erikoisin piirre on väriä vaihtava ulkoasu. Galatasarayin pelatessa stadion loistaa punaisena, maaotteluissa ja muissa erikoistapauksissa stadion hohkaa valkoisena. Myös värien yhdistelmät ovat mahdollisia. Stadionin rakentaminen maksoi 160 miljoonaa euroa, mikä tekee siitä yhden maailman kalleimmista stadioneista.


title: Incarcerated

text: Incarcerated on Lil Boosien viides albumi.Se julkaistiin vuonna 2010.Albumi myi 29,00 kappaletta ensimmäisellä viikolla ja pääsi Bilboard 200:lla neljänneksi.Levy on saanut positiivisia arvosteluja.


title: Ponta do Tristão

text: Ponta do Tristão on Madeiran saaren pohjoisin osa. Se sijaitsee Porto Monizin kunnassa. Madeiran saari jaettiin 1400-luvulla João Gonçalves Zarcon ja Tristão Vaz Teixeiran hallintoalueisiin. Rajalinja kulki Ponta do Tristãosta Ponta da Oliveiraan.


title: EHC München

text: EHC Red Bull München (ent. Eishockeyclub München) on müncheniläinen ammattilaisjääkiekkojoukkue, joka pelaa Saksan DEL-liigaa. Vuonna 2010 seura voitti 2. Bundesligan mestaruuden ja nousi Saksan korkeimmalle sarjatasolle.


title: Ponta da Oliveira

text: Ponta da Oliveira sijaitsee Madeiran saaren eteläosassa. Madeiran saari jaettiin 1400-luvulla João Gonçalves Zarcon ja Tristão Vaz Teixeiran hallintoalueisiin. Rajalinja kulki Ponta do Tristãosta Ponta da Oliveiraan.


title: Valekuolema

text: Valekuolema on tila, jossa syvän tajuttomuuden, hengityksen salpaantumisen ja heikon pulssin vuoksi ihminen tai eläin vaikuttaa päällisin puolin kuolleelta, vaikka onkin elossa.


title: Jesús Juárez Párraga

text: Jesús Juárez Párraga (s. 22. heinäkuuta 1943) on Boliviassa toimiva espanjalainen roomalaiskatolinen arkkipiispa. Hänet vihittiin salesiaanien papiksi 16. joulukuuta 1972 ja nimitettiin La Pazin arkkihiippakunnan vihkipiispaksi sekä Gummi in Proconsularin vihkipiispaksi 16. huhtikuuta 1988. Piispaksi vihkiminen seurasi 18. kesäkuuta. Pääkonsekraattorina toimi Santos Abril y Castelló, jota avustivat Luis Sáinz Hinojosa ja Julio Terrazas Sandoval.


title: Jesús Juárez Párraga

text: Juárez Parraga sai 25. kesäkuuta 1994 nimityksen El Alton hiippakunnan piispaksi. 2. helmikuuta 2013 hänet nimitettiin Sucren arkkipiispaksi, jonka virkaan hänet asetettiin 20. maaliskuuta.


title: Ilhéu de Ferro

text: Ilhéu de Ferro (Rautasaari) on yksi Madeiraan kuuluvan Porto Santon saaren edustalla sijaitsevista pikkusaarista.


title: César Bosco Vivas Robelo

text: César Bosco Vivas Robelo (s. 14. marraskuuta 1941) on nicaragualainen roomalaiskatolinen piispa. Hänet vihki papiksi Managuan arkkihiippakuntaan paavi Paavali VI 17. toukokuuta 1970. Hänet nimitettiin Managuan vihkipiispaksi ja Mididin titulaaripiispaksi 8. lokakuuta 1981. Piispaksi vihkiminen seurasi 21. marraskuuta. Pääkonsekraattorina toimi Miguel Obando Bravo, jota avustivat Rubén López Ardón ja Julián Luis Barni Spotti.


title: César Bosco Vivas Robelo

text: Vivas Robelo sai 2. huhtikuuta 1991 nimityksen León en Nicaraguan hiippakunnan piispaksi.


title: Pico do Facho

text: Pico do Facho on Madeiraan kuuluvan Porto Santon saaren korkein kohta. Se kohoaa 516 metriä merenpinnan yläpuolelle.


title: Ilhéu da Cal

text: Ilhéu da Cal (tai Ilhéu de Baixo) on yksi Madeiraan kuuluvan Porto Santon saaren edustalla sijaitsevista pikkusaarista.


Port Authority of New York and New Jersey (lyhenne PANYNJ, suom. "New Yorkin ja New Jerseyn satamavirasto") on New Yorkin ja New Jerseyn osavaltioissa, Yhdysvalloissa toimiva satamavirasto, jonka tehtävänä on huolehtia New Yorkin ja New Jerseyn liikenneinfrastruktuurista kuten silloista, tunneleista, lentokentistä ja satamista yhteistyössä New Yorkin ja New Jerseyn sataman kanssa. Infrastruktuurin ylläpidon lisäksi Port Authority on myös investoinnut rakennushankkeisiin, toimien muun muassa New Yorkin alkuperäisen, syyskuun 11. päivän iskuissa tuhoutuneen World Trade Centerin rakennuttajana ja omistajana. Port Authority toimii myös uuden World Trade Centerin rakennuttajana.


title: Port Authority of New York and New Jersey

text: Port Authority perustettiin vuonna 1921 New Yorkin ja New Jerseyn osavaltioiden välisellä sopimuksella.


title: Ilhéu das Cenouras

text: Ilhéu das Cenouras (Porkkanasaari) on yksi Madeiraan kuuluvan Porto Santon saaren edustalla sijaitsevista pikkusaarista.


title: El Ghriban synagoga

text: El Ghriban synagoga tai Djerban synagoga sijaitsee tunisialaisella Djerban saarella. Se on tunisianjuutalaisten vuosittaisten pyhiinvaelluksen kohde Lag ba'omer -juhlan aikaan.


title: El Ghriban synagoga

text: 13 saksalaista turistia, 2 ranskalaista ja 5 tunisialaista kuoli 11. huhtikuuta 2002 terrori-iskussa, joka tehtiin räjäyttämällä kuorma-auto lähellä synagogaa. Al-Qaida otti vastuun iskusta.


title: Vesey Street (Manhattan)

text: Vesey Street on itä–länsi-suunnassa kulkeva katu Manhattanin saarella New Yorkissa. Katu on nimetty lähistöllä sijaitsevan Trinity Churchin ensimmäisen johtajan William Veseyn (1674–1746) mukaan. Ennen World Trade Centerin rakentamista Vesey Street kulki suoraan Broadwaylta Hudsonjoelle. Nykyään katu kulkee Broadwaylta Church Streetille. Kadun varrella sijaitsevia rakennuksia ovat muun muassa Old New York Evening Post Building ja Verizon Building.


title: 3T (lehti)

text: 3T oli vuosina 2012–2013 julkaistu suomalainen tekniikan viikkolehti, joka kertoi teknologian, talouden ja työelämän ajankohtaisista ilmiöistä ja tapahtumista. Sen ensimmäinen numero ilmestyi 13. tammikuuta 2012 ja viimeinen 13.12.2013.


title: 3T (lehti)

text: 3T-lehti ilmestyi verkossa, lukulaitteissa ja mobiilissa sekä paperilehtenä 40 kertaa vuodessa perjantaisin.


title: 3T (lehti)

text: Lehdellä oli yli 60 000 tilaajaa, sillä Uusi Insinööriliitto (UIL) oli tilannut lehden jäsenetuna jäsenilleen vuosina 2012 ja 2013. 3T:n päätoimittajana toimi Veijo Käyhty. Kustantaja oli Sanoma Tekniikkajulkaisut Oy, joka oli tuolloin Sanoma Magazines Finlandin tytäryhtiö.


title: New Era Part 3: The Apocalypse

text: New Era Part 3: The Apocalypse on Derdian-yhtyeen kolmas studioalbumi, joka julkaistiin vuonna 2010.


title: Ilhéu de Cima

text: Ilhéu de Cima on yksi Madeiraan kuuluvan Porto Santon saaren edustalla sijaitsevista pikkusaarista.


title: F32 (kappale)

text: F32 on Kristiina Braskin single, joka julkaistiin digitaalisesti 10. lokakuuta 2011. Kappaleella Brask osallistui kymmenen vuoden tauolta palanneeseen Syksyn sävel -kilpailuun 29. lokakuuta 2011.


title: F32 (kappale)

text: Kappaleen on säveltänyt Matti Mikkola yhdessä Street Kobran kanssa. Sanoituksen takaa löytyy muun muassa Arttu Wiskarille tekstejä tehnyt Janne Rintala.


title: Ilhéu de Fora (Porto Santo)

text: Ilhéu de Fora on yksi Madeiraan kuuluvan Porto Santon saaren edustalla sijaitsevista pikkusaarista.


title: Ilhéu da Fonte da Areia

text: Ilhéu da Fonte da Areia on yksi Madeiraan kuuluvan Porto Santon saaren edustalla sijaitsevista pikkusaarista.


title: Luis Bográn

text: Luis Bográn Barahona (3. kesäkuuta 1849 Santa Bárbara, Honduras – 8. heinäkuuta 1895 Guatemala City, Guatemala) oli hondurasilainen sotilas ja poliitikko, joka oli maansa presidenttinä 1883–1891.


title: Luis Bográn

text: Bográn syntyi Santa Bárbarassa 1849. Hän valmistui lakimieheksi San Carlos de Guatemalan yliopistosta. Tämän jälkeen Bográn siirtyi asevoimien palvelukseen. Hänestä tuli asevoimien komentaja 1872. Sotilasuransa jälkeen hän siirtyi politiikkaan.


title: Luis Bográn

text: Bográn oli Hondurasin sisäministerinä 1883, kun Marco Aurelio Soto joutui jättämään presidentin tehtävät. Bográn valittiin toukokuussa hänen seuraajakseen väliaikaiseksi presidentiksi, kunnes hän sai virallisesti viran marraskuussa 1883. Bográn oli presidenttinä marraskuulle 1891.


title: Buddh International Circuit

text: Buddh International Circuit on moottorirata Dankaurissa Greater Noidan lähistöllä Uttar Pradeshin osavaltiossa Intiassa, noin 45 kilometriä New Delhistä kaakkoon. Moottoriradalla järjestettiin ensimmäinen Formula 1 -sarjan Intian Grand Prix 30. lokakuuta 2011. Radan on suunnitellut saksalainen arkkitehti Hermann Tilke.


Buddh International Circuit


title: Warwickin yliopisto

text: Warwickin yliopisto (engl. University of Warwick) on Coventryn kaupungissa Englannissa sijaitseva yliopisto. Yliopisto perustettiin vuonna 1965, ja se on nykyään yksi arvostetuimmista yliopistoista Britanniassa. Yliopisto on jatkuvasti Britannian kymmenen parhaan yliopiston joukossa kaikilla merkittävillä kotimaisilla listoilla, ja sen opiskelijat ovat Englannin toiseksi halutuimpia työelämässä heti Cambridgen yliopiston opiskelijoiden jälkeen.


title: Warwickin yliopisto

text: Warwickin yliopisto sai QS:n kansainvälisessä, vuosien 2016/17 yliopistovertailussa sijaluvun 51. Times Higher Educationin vuoden 2017 kansainvälisessä vertailussa Warwickin yliopisto oli maailmassa 81. tasokkain.


title: Warwickin yliopisto

text: Etenkin yliopiston taloustieteen laitos on arvostettu maailmalla. Vuonna 2017 QS sijoitti Warwickin kyseisen laitoksen sijalle 25 kansainvälisesti ja seitsemänneksi parhaaksi Euroopassa. The Complete University Guide -sivusto nimesi samaisen laitoksen parhaaksi koko maassa vuonna 2014 ennen mainekkaita Oxfordin ja Cambridgen yliopistoja. The Times Higher Education niin ikään antoi laitokselle sijoituksen 20 maailmassa vuoden 2017 vertailussa.


title: Warwickin yliopisto

text: Warwickin yliopisto kuuluu Russell-ryhmään, johon kuuluu suurin osa Yhdistyneen kuningaskunnan parhaista yliopistoista.


title: Dansband

text: Dansband on ruotsalainen termi, jota käytetään "dansbandmusik"-tyylin tanssimusiikkia esittävästä yhtyeestä. Tanssi tapahtuu yleensä pareissa. Myös jitterbug- ja foxtrot-tansseja voidaan esittää "dansband"-yhtyeen musiikin tahdissa. Yhtyeiden pääasialliset vaikutteet ovat 1950 ja 1960-lukujen rock-musiikissa.


title: Dansband

text: Termit "dansband" ja "dansbandmusik" otettiin käyttöön noin 1970, jolloin ruotsalaisessa pop-musiikissa kehittyi oma tyylinsä. Tyyli kehittyi pääasiassa Ruotsissa, mutta on levinnyt myös Tanskaan, Norjaan ja Suomen ruotsinkielisille alueille.


title: Dansband

text: Dansband-yhtye matkustaa yleensä bussilla ja esiintyy useita kertoja viikossa vuoden ympäri. Useat yhtyeet on nimetty laulajan mukaan ja nimen perään on liitetty sana "orkester". Tapa juontaa vanhojen tanssiorkestereiden nimeämiskäytännöstä, jotka usein nimettiin kapellimestarin mukaan.


title: Dansband

text: Yhtyeiden pääkohderyhmää ovat keski-ikäiset aikuiset. Musiikki esitetään yleensä elävän yleisön edessä paikoissa, joissa yleisö on kiinnostunut tanssimisesta eikä halua keskittyä ainoastaan kuuntelemaan yhtyeen esiintymistä.


title: Birgittastiftelsen

text: Birgittastiftelsen on ruotsalainen säätiö, joka on perustettu 7. lokakuuta 1920 huolehtimaan Vadstenan luostarin alueesta ja rakennuksista.


title: Birgittastiftelsen

text: Säätiön ensimmäinen puheenjohtaja oli prinssi Eugen. Hän hoiti tehtävää kuolemaansa vuoteen 1947 saakka. Säätiön ensimmäisiä toimia oli vuosina 1926–1927 kaivaa esiin ja konservoida luostarin talousrakennuksia. Vuonna 1938 perustettiin retkeilymaja. Säätiöllä oli oma arkkitehti, Erik Fant, joka suunnitteli uudisrakennuksia, kuten vieraskodin ja kansanopiston. Rakennustöiden rahoittamiseksi kerättiin 2,2 miljoonaa kruunua, ja valtio antoi avustuksena 2,8 miljoonaa. Säätiön aktiivisena toimijana oli tuolloin professori Andreas Lindblom.


title: Birgittastiftelsen

text: Nunnaluostarin entistäminen aloitettiin vuonna 1956, mutta vanhan kuninkaanlinnan jäänteiden löytymisen vuoksi suunnitelmat menivät uusiksi. Kansanopisto sai 1970 tilat uudemmista rakennuksista nunnaluostarin alueelta, ja vierastalo vihittiin 1964. Munkkiluostari kunnostettiin 1989 Vadstenan luostarihotelliksi. Vuonna 2003 vihittiin käyttöön luostarimuseo.


title: Rat King

text: Rat King on Petri Kotwican ohjaama suomalais-virolainen trillerielokuva vuodelta 2012. Se on ohjaajan kolmas pitkä elokuva. Suomalais-virolainen yhteistuotanto on kuvattu Virossa kesällä 2011.


title: Rat King

text: Elokuva aihe on pelimaailmasta. Liialliseen pelaamiseen uppoutunut Juri on jo jättämässä pelaamisen tyttöystävän painostuksesta, kun nettiystävä pyytää apua, ja siitä käynnistyy painajaismainen tapahtumaketju, jossa panokset ovat kovat.


title: Rat King

text: Useat kriitikot ovat verranneet elokuvaa Kotwican aiempaan ohjaukseen "Mustaan jäähän". Marita Nyrhinen (Ilkka) suhtautuu elokuvaan myönteisesti: "Kotwicalta odotettiin näyttöä. Rat King palkitsee odotuksen." Elokuva on hänestä "ahdistava mutta oudolla tavalla myös kiehtova ja koskettava elokuva, jonka tematiikka on ajankohtainen ja tärkeä". Arvio on että elokuva on laadukas ja persoonallinen, ohjaus taitavaa. Myös musiikki ja kuvaus saavat runsaasti kiitosta.


title: Rat King

text: Arto Pajukallion (Tv-maailma) mukaan "Rat King" sortuu ikävystyttäviin kliseisiin ja kiusaannuttavaan epäuskottavuuteen. "Musta jää" oli menestys, ja kriitikko toivoo, että Kotwican ura ei kompastu tähän teennäiseen trenditrilleriin. Varovainen on myös Pertti Avolan (Helsingin Sanomat) arvio: Tarina ei kantanut "Mustassa jäässä", eikä se kanna tässäkään, ainekset eivät loksahda luontavasti yhteen, komeasta yhteistuotannosta huolimatta on haukattu liian iso pala.


title: Pudotusrinne

text: Pudotusrinne on kerroksittaisten sedimenttikivilajien eroosion tuloksena syntynyt geologinen muodostuma. Pudotusrinteet ovat kahden tasaisen alueen väliin syntyneitä jyrkkiä rinteitä.


title: Pudotusrinne

text: Tietyt kivilajit (yleensä pehmeät) hajoavat muita nopeammin. Esimerkiksi savikivi hajoaa nopeammin kuin kalkkikivi. Tietyissä tilanteissa kokonainen kerros helposti hajoavaa kiviainesta voi eroosion tuloksena kulkeutua pois kovemman kivilajin päältä. Tämän seurauksena syntyy lähes tasainen pinta.


title: Batman: Return of the Joker

text: Batman: Return of the Joker on Sunsoftin kehittämä Batman-aiheinen toimintapeli. Peli on julkaistu Nintendo Entertainment Systemille, Game Boylle ja Sega Mega Drivelle. Peli on jatkoa vuonna 1990 julkaistulle "lle". Peli eroaa edeltäjästään ainakin siten, että seinähyppyominaisuus on poistettu ja nyt ainoa ase on Batmanin ase.


title: Palazzo Farnese

text: Palazzo Farnese eli Farnesen palatsi on palatsi Roomassa Italiassa. Se sijaitsee Tiberin vasemmalla rannalla Piazza Farnesen ja Via Giulian välissä. Kun Ruotsin kuningatar Kristiina tuli Roomaan 1655, hän asui palatsissa vuoteen 1659.


title: Palazzo Farnese

text: Kun Farnesen suku sammui, palatsi päätyi Napolin kuningashuoneen omistukseen, jolta sen ensin vuonna 1874 vuokrasi ja lopulta 1908 osti Ranskan valtio Ranskan Rooman-suurlähetystöksi. Aiemmin rakennuksessa on ollut myös Ranskan arkeologinen instituutti.


title: Palazzo Farnese

text: Ruotsissa palatsi tunnetaan Tukholman kuninkaanlinnan pohjoisen siiven esikuvana.


title: Palazzo Farnese

text: Palazzo Farnese on rakennettu paikalle, jolla on aiemmin ollut palatsi. Sen hankki vuonna 1495 kardinaali Alessandro Farnese, josta myöhemmin tuli paavi Paavali III. Uuden palatsin rakentamisen aloitti Antonio da Sangallo nuorempi vuonna 1514. Se oli jo alun alkaen hyvin suuri, ja sitä laajennettiin sen jälkeen kun Farnese oli 1534 valittu paaviksi. Pihaa suurennettiin, ja julkisivua siirrettiin eteenpäin muutama metri. Palatsissä on neljä siipeä, jotka ympäröivät neliömäistä pihaa. Siinä on holvattu sisäänkäynti ja takana puutarhaan avoin pylväskäytävä.


title: Palazzo Farnese

text: Sangallon kuoltua 1546 oli julkisivua korotettu kolmikerroksiseksi. Michelangelo, joka samaan aikaan työskenteli Paavali III:n toisen suuren hankkeen, Piazza del Campidoglion, kimpussa, sai rakentamisen vastattavakseen. Hänen johdollaan julkisivua korotettiin, ja se sai sen voimakkaan, kruunumaisen korniisin. Pian paavin kuoleman jälkeen 1549 sai Giacomo Barozzi da Vignola työn vastuulleen. Hän oli työskennellyt aiemmin muissa Farnesen rakennushankkeissa. Hänen johdollaan valmistui muun muassa palatsin takafasadi ja loggiat puutarhan suuntaan (1569–1573). Ylimmän loggian, joka rakennettiin 1589, teki kuitenkin hänen seuraajansa Giacomo della Porta.


title: Palazzo Farnese

text: Palatsin sisätiloissa on muun muassa kuuluisa "Galleria Farnese", johon Annibale Carracci maalasi noin vuonna 1600 freskoja.


title: Matinkylän metroasema

text: Matinkylän metroasema () on yksi vuonna 2017 valmistuneen Länsimetron metroasemista ja ensimmäisen rakennusvaiheen pääteasema. Asema on rakennettu maan alle Ison Omenan eteläiseen päätyyn, ja sieltä on suora yhteys Ison Omenan kauppakeskukseen ja bussiterminaaliin. Kun länsimetron toinen vaihe valmistuu arviolta vuonna 2023, jatkaa linja Matinkylästä Kivenlahteen saakka. Matinkylän asema palvelee ennusteen mukaan arkipäivisin jopa 30 000 ihmistä.


title: Matinkylän metroasema

text: Asema sijoittui Helsingin seudun liikenteen vuoden 2019 maksuvyöhykeuudistuksessa Etelä-Espoon itäosat kattavalle B-maksuvyöhykkeelle.


title: Matinkylän metroasema

text: Matinkylän metroaseman suunnittelusta vastaa Arkkitehtitoimisto HKP Oy. Aseman tunnusmerkki on vaihtelevista valkoisista alumiinilevyistä koostuva kaareva kattopinta.


title: Bugio

text: Bugio () on yksi Desertassaarista, jotka sijaitsevat alle 40 kilometriä Madeiran pääkaupunki Funchalista kaakkoon. Saari on noin 7,5 kilometriä pitkä ja 800 metriä leveä. Sen korkein kohta kohoaa noin 350 metriä merenpinnan yläpuolelle.


title: Piazza Farnese

text: Piazza Farnese on noin 3 650 neliömetrin laajuinen suorakulmainen aukio Rooman historiallisessa keskustassa. Sitä hallitsee Palazzo Farnese. Aukiolla on kaksi suihkulähdettä.


title: Piazza Farnese

text: Aukiota rajaavat kadut Via dei Farnesi/ Vicolo del Gallo (luoteessa) ja Via del Mascherone/ Via della Corda (kaakossa). Siihen päättyvät Via di Monserrato, Via dei Baullari, Vicolo de’Venti ja Vicolo del Giglio. Lähistöllä on Campo de’ Fiori.


title: Piazza Farnese

text:
Palazzo Farnese on moniosainen rakennus 1300-luvulta. Sen rakennutti Farnesen suku, joka antoi sen tehtäväksi Sangallolle ja Michelangelolle. Rakennuksella on vuosisatojen aikana ollut useita omistajia, ja sitä on korjattu ja laajennettu. Nykyisin se on Ranskan valtion omistuksessa lähetystönä.
Aukion luoteisreunalla on Pyhän Birgitan kirkko, Ruotsin kansalliskirkko, jossa on myös Birgitan asuinrakennus.
Aukion pohjoislaidalla on Palazzo Pichini, joka tunnetaan myös nimellä Palazzo Roccagiovane. Sen kunnostutti vuonna 1705 Alessandro Specchi, mutta 1900-luvun lopulla sen julkisivu sai jälleen alkuperäisen värinsä.


title: Piazza Farnese

text: Aukion suihkulähteiden kolme kivistä liljaa symboloivat Farnesen suvun vaakunaa.


title: Deserta Grande

text: Deserta Grande on yksi Desertassaarista, jotka sijaitsevat alle 40 kilometriä Madeiran pääkaupunki Funchalista kaakkoon. Deserta Grande on saarista suurin. Se on noin 12 kilometriä pitkä ja 2 kilometriä leveä. Sen korkein kohta kohoaa noin 490 metriä merenpinnan yläpuolelle. Saarilla elää harvinainen munkkihylje, joka on nykyään rauhoitettu. Saarella on tutkijoiden talo sekä vartijat.


title: Héctor López (nyrkkeilijä)

text: Héctor López ”Torero” Colín (1. helmikuuta 1967 México – 24. lokakuuta 2011 México) oli meksikolainen nyrkkeilijä ja olympiamitalisti.


title: Héctor López (nyrkkeilijä)

text: López nyrkkeili amatöörinä Los Angelesin kesäolympialaisissa 1984 sarjan 54 kg loppuotteluun, jossa hän hävisi italialaiselle Maurizio Steccalle saavuttaen hopeamitalin.


title: Héctor López (nyrkkeilijä)

text: Ammattilaisurallaan vuosina 1985–2000 López voitti NABF:n ja WBO NABO:n mestaruudet. Hän otteli pääasiassa kevyen välisarjan otteluita. Ammattilaisurallaan López voitti 49 ottelustaan 41, joista 23 tyrmäyksellä. Hän hävisi seitsemän ottelua, joista yhden tyrmäyksellä, ja yksi ottelu päättyi ratkaisemattomana.


title: Héctor López (nyrkkeilijä)

text: Huumeita käyttänyt López tuomittiin aseellisesta murtovarkaudesta neljäksi vuodeksi vankilaan vuonna 1989. Ennen vapaaksi pääsyään hän ehti suorittaa tuomiotaan vuoden ja seitsemän kuukautta. López kuoli Méxicossa 44-vuotiaana 25. lokakuuta 2011 huumeiden yliannostuksesta aiheutuneeseen sydänkohtaukseen. Hänellä oli vaimo ja kaksi poikaa.


title: Ilhéu Chão

text: Ilhéu Chão on yksi Desertassaarista, jotka sijaitsevat alle 40 kilometriä Madeiran pääkaupunki Funchalista kaakkoon. Chão on saarista pienin ja noin 1 600 metriä pitkä ja 500 metriä leveä ja nousee loivasti pohjoispäässä lähes 100 metrin korkeuteen.


title: Vila Baleira

text: Vila Baleira on Madeiraan kuuluvan Porto Santon kunnan kuntakeskus sekä suurin asutuskeskus. Vila Baleirasta tehtiin kaupunki elokuussa 1996. Pääosa Porto Santon noin 5 000 asukkaasta asuu kaupungissa.


title: Steinerkasvatuksen liitto

text: Steinerkasvatuksen liitto ry on kaiken steinerpedagogisen toiminnan katto- ja yhteistoimintajärjestö Suomessa.


title: Steinerkasvatuksen liitto

text: Vuoden 2017 aikana Suomessa toimii:


title: Steinerkasvatuksen liitto

text: Steinerkasvatuksen liitto toimii Suomen steinerkoulujen, -päiväkotien ja steinerpedagogisten yhteisöjen yhteistyöjärjestönä ja edustaa steinerpedagogiikkaa Suomessa jäsenjärjestöjensä rinnalla. Yhdistyksen tarkoituksena on myös steinerpedagogisia päämääriä toteuttavien yhteisöjen toimintaedellytysten edistäminen, jäsenten taloudellisia ja toiminnallisia edellytyksiä säätelevän lainsäädännön seuraaminen, jäsenten ja yhteiskunnan välisten suhteiden sekä taloudellisten toimintaresurssien riittävyyden varmistaminen.


title: Steinerkasvatuksen liitto

text: Tehtävien toteuttamiseksi liitto mm. antaa lausuntoja, pitää yhteyttä päättäjiin, järjestää ja tukee steinerpedagogista tutkimus- ja selvitystyötä, esitelmä-, näyttely-, kurssi- ja seminaaritoimintaa sekä julkaisee steinerpedagogista kirjallisuutta sekä Steinerkasvatus -lehteä. Yhdistys toimii myös yhteistyössä kansainväliseen steinerpedagogiseen liikkeen kanssa.


title: Steinerkasvatuksen liitto

text: Steinerkasvatuksen liiton johtokunnan puheenjohtaja on Helena Sandell. Liiton johtokunta toimii steinerpedagogiikan yhteistyö- ja asiantuntijaryhmänä joka käsittelee monia erilaisia steinerpedagogiikkaan ja sen toteuttamiseen liittyviä kysymyksiä.


title: Steinerkasvatuksen liitto

text: Steinerkasvatuksen liitto ry perustettiin 4.10.2008 Espoossa. Liiton perustamisajatuksena oli koota kaikki steinerpedagoginen toiminta yhden yhdistyksen piiriin ja näin selkiyttää sekä voimistaa steinerkasvatuksen kenttää Suomessa.


title: Steinerkasvatuksen liitto

text: Steinerkasvatuksen liitto jatkaa yli 50 vuotta vanhaa perinnettä ja yhdistää Steinerpedagogiikan seuran ja Steinerpedagogisten yhteisöiden toiminnot.


title: Steinerkasvatuksen liitto

text: Steinerkasvatuksen liiton edeltäjä, Steinerpedagogiikan seura on edustanut steinerpedagogiikkaa Suomessa jo ennen ensimmäisen steinerkoulun perustamista Suomeen. Seuran puheenjohtajia ovat olleet mm. Reijo Wilenius, Marja Dahlström, Lea Blåfield, Simo Taimi ja Jarno Paalasmaa.


title: Steinerkasvatuksen liitto

text: Steinerkasvatuksen liiton puheenjohtajat


title: Steinerkasvatuksen liitto

text: 2008-2012 Jarno Paalasmaa


title: Steinerkasvatuksen liitto

text: 2013-2016 Kirsi Perttola-Ylinampa


title: Steinerkasvatuksen liitto

text: 2017-2020 Helena Sandell


title: Jorge Solórzano Pérez

text: Jorge Solórzano Pérez (s. 23. maaliskuuta 1961) on nicaragualainen roomalaiskatolinen piispa. Hänet vihki papiksi Managuan arkkihiippakuntaan Miguel Obando Bravo 29. maaliskuuta 1985. Hänet nimitettiin Managuan vihkipiispaksi ja Theuzin titulaaripiispaksi 17. kesäkuuta 2000. Piispaksi vihkiminen seurasi 13. heinäkuuta. Pääkonsekraattorina toimi Obando Bravo, jota avustivat César Bosco Vivas Robelo ja Leopoldo José Brenes Solórzano.


title: Jorge Solórzano Pérez

text: Solórzano Pérez sai 15. lokakuuta 2005 nimityksen Matagalpan piispaksi, jonka virkaan hänet asetettiin 3. joulukuuta 2005. Hänet nimitettiin 11. maaliskuuta 2010 Granadan piispaksi.


title: Leovigildo López Fitoria

text: Leovigildo López Fitoria (7. kesäkuuta 1927 Boaco – 5. elokuuta 2016) oli nicaragualainen roomalaiskatolinen piispa. Hänet vihittiin lasaristien papiksi 11. heinäkuuta 1954 ja nimitettiin Granadan hiippakunnan piispaksi 7. heinäkuuta 1972. Piispaksi vihkiminen seurasi 7. lokakuuta. Pääkonsekraattorina toimi Lorenzo Antonetti, jota avustivat José Eduardo Alvarez Ramírez ja Manuel Salazar y Espinoza.


title: Leovigildo López Fitoria

text: López Fitoria jäi eläkkeelle 15. joulukuuta 2003.


title: Niko Mattila

text: Niko Erkki Tapani Mattila (s. 16. helmikuuta 1994 Tampere) on suomalainen koripalloilija. Takamiehenä pelaava Mattila on Tampereen Pyrinnön kasvatti.


title: Niko Mattila

text: Vuosina 2009–2011 B- ja A-poikien SM-sarjoja pelannut Mattila nousi Pyrinnön edustusjoukkueeseen kaudeksi 2011–2012. Hänen ottelukohtaiset piste- ja levypalloennätyksensä (11/3) joukkueessa syntyivät 26. lokakuuta 2011 pelatussa ottelussa Katajaa vastaan. Kyseisellä kaudella Mattila pelasi Pyrinnössä 24 ottelussa 3,3 pisteen ja 1,0 levypallon ottelukohtaisilla keskiarvoilla. A-pojissa Pyrintö voitti kauden päätteeksi SM-pronssia, miesten edustusjoukkue sijoittui neljänneksi. Suomen cupissa Pyrintö selviytyi loppuotteluun, jossa se hävisi Katajalle pistein 68–78. Lisäksi Mattila pelasi Pyrinnön reservijoukkueessa kymmenessä ottelussa 6,3 pisteen ja 3,6 levypallon keskiarvoilla.


title: Niko Mattila

text: Kaudeksi 2012–2013 Mattila teki pelaajasopimuksen Kauhajoen Karhun kanssa.


title: Niko Mattila

text: Heinäkuussa 2015 Mattila siirtyi BC Nokiaan.


title: Niko Mattila

text: Suomen nuorisomaajoukkueissa Mattila pelasi 20-vuotiaiden ikäluokkaan asti.


title: TFL

text: TFL voi tarkoittaa seuraavia asioita:


title: London Overground

text: London Overground on paikallisjunajärjestelmä Suur-Lontoon alueella Yhdistyneessä kuningaskunnassa. Järjestelmä koostuu viidestä linjasta, joiden yhteispituus on 167 kilometriä ja joiden varrella on yhteensä 81 asemaa. Vuonna 2016 Overgroundin matkustajat tekivät yhteensä 188 miljoonaa matkaa. Järjestelmä on otettu käyttöön 12. marraskuuta 2007.


title: London Overground

text: Overground-järjestelmän avaamisen yhteydessä vuonna 2007 käyttöön tuli neljä linjaa: North London Line, West London Line, Gospel Oak to Barking Line ja Watford DC Line. Vuonna 2010 avattiin East London Line, joka oli ennen uusimistaan osa Lontoon metroa. Rakenteilla oleva South London Line oli tarkoitus ottaa käyttöön loppuvuodesta 2012. Linjat ovat dieseljunilla liikennöitävää Gospel Oak to Barking Linea lukuun ottamatta sähköistettyjä.


title: Daniel Friderici

text: Daniel Friderici (1584 Kleineichstädt – 23. syyskuuta 1638 Rostock) oli saksalainen kanttori, kapellimestari ja säveltäjä. Friderici opiskeli Rostockin yliopistossa Valentin Haussmannin ja Friedrich Weißenseen johdolla ja toimi Rostockin Mariankirkon kanttorina vuodesta 1618 kuolemaansa saakka.


title: Daniel Friderici

text: Friderici tunnetaan sekä maallisen että hengellisen vokaalimusiikin säveltäjänä. Hän toimi vuonna 1625 julkaistun Piae Cantiones -kokoelman toisen laitoksen musiikillisena asiantuntijana ja sisällytti kokoelmaan omia neliäänisiä sävellyksiään.


title: Jiří Gruša

text: Jiří Gruša (10. marraskuuta 1938 Pardubice, Tšekkoslovakia – 28. lokakuuta 2011 Bad Oeynhausen, Hannover, Saksa) oli tšekkiläinen runoilija, prosaisti, kääntäjä, diplomaatti ja poliitikko, Kansainvälisen Penin puheenjohtaja 2004–2009. Hän julkaisi teoksia myös salanimellä Samuel Lewis.


title: Jiří Gruša

text: Gruša valmistui Kaarlen yliopistosta Prahasta. Hän työskenteli aikakauslehdissä "Tvář", "Sešity" ja "Nové knihy". Vuonna 1968 häneltä kiellettiin kirjoittaminen, ja hän työskenteli rakennusalalla. Hän osallistui samizdat-kirjallisuuden levittämiseen. Hän menetti 1981 Tšekkoslovakin kansalaisuuden ja hänet karkotettiin maasta. Vuodet 1982–1990 hän asui Länsi-Saksassa.


title: Jiří Gruša

text: Kommunistihallinnon luhistuttua Gruša palasi Tšekkoslovakiaan vuonna 1990 ja työskenteli ulkoministeriössä. Hän oli maan suurlähettiläänä Saksassa 1991–1997. Myöhemmin hänestä tuli Václav Klausin vähemmistöhallituksen opetusministeri. Hallitus menetti opposition tuen, ja presidentti Václav Havel nimitti uuden hallituksen, johon Grušan tilalle tuli Jan Sokol. Gruša toimi suurlähettiläänä Itävallassa vuoteen 2004. 2005–2009 hän johti Wienin diplomattiakatemiaa. Hän oli Kansainvälisen Penin puheenjohtaja 2004–2009. Hän vaikutti sanan "Tschechien" vakiinnuttamiseen Tšekin tasavallan viralliseksi saksankieliseksi nimeksi. Joissakin kielissä maan nimen valitseminen oli Tšekkoslovakian hajottua hankalaa. Kirjoittaessaan hän käytti niin äidinkieltään tšekkiä kuin saksaakin. Hän käänsi tšekiksi mm. Franz Kafkaa, Friedrich Schilleriä ja Rainer Maria Rilkeä.


title: Jiří Gruša

text: Gruša kuoli Bad Oeynhausenissa sydänleikkauksen aikana.


title: Richard Muller

text: Richard A. Muller (s. 6. tammikuuta 1944) on yhdysvaltalainen fysiikan professori. Hän työskentelee Kalifornian yliopistossa Berkeleyssä.


title: Richard Muller

text: Muller oli aluksi Yhdysvaltojen tunnetuimpia ilmastoskeptikkoja eikä ollut vakuuttunut ilmaston lämpenemisestä. Hän on saanut tutkimuksilleen rahoitusta skeptikkolähteistä. Kaksivuotisten tutkimusten tulokset kuitenkin osoittivat hänellekin, että ilmasto on todella lämpenemässä. Hän esitteli alustavia tuloksia keväällä 2011, ja lopullisen raportin hän esitteli lokakuussa 2011.


title: Richard Muller

text: Muller on 2010-luvulla osallistunut useisiin hankkeisiin, kuten supernovailmiötä selvittäneeseen "Supernova Cosmology Projectiin", myrskyjen ja tornadojen ennustamiseen sekä liuskekaasun ympäristövaikutuksiin.


title: Muller

text: Muller on muun muassa seuraavien henkilöiden sukunimi:


title: Irlannin maatalousministeriö

text: Irlannin maatalousministeriö ( ja ) on Irlannin maataloudesta, ruokatuotannosta ja merialueiden hyödyntämisestä vastaava ministeriö, jota johtaa maatalousministeri. Ministeriö on sijoitettu Dubliniin.


title: Irlannin maatalousministeriö

text: Ministeriö on perustettu jo 1919, jolloin perustetun hallituksen ensimmäiseksi maatalousministeriksi valittiin Robert Barton. Vuosien kuluessa ministeriön nimi ja vastuualueet ovat vaihdelleet useaan kertaan. Seuraavassa listassa ministeriöstä käytetään englanninkielisiä nimiä, jotka kaikki tarkoittavat maatalousministeriötä hieman erilaisin tehtävä painotuksin.


title: Selvagem Grande

text: Selvagem Grande kuuluu Selvagenssaariin. Selvagenssaaret ovat osa Portugalille kuuluvaa Madeiraa ja sijaitsevat noin 280 kilometriä Madeiran pääkaupungista Funchalista kaakkoon. Selvagem Grande muodostaa yhdessä kahden pienemmän saaren Palheiro de Terran sekä Palheiro do Marin kanssa Selvagenssaarten pohjoisemman osan.


title: Selvagem Grande

text: Selvagem Grande on saarista suurin ja on pinta-alaltaan noin 2,45 neliökilometriä. Saarta ympäröi noin 70-90 metriä korkeat jyrkät kalliot, mutta sen sisäosa on tasainen. Saaren korkein kohta on Pico da Atalaia (163 m). Portugali osti Selvagenssaaret Selvagem Grande mukaan lukien vuonna 1971 luonnonsuojelualueeksi saaren keltanokkaliitäjäkannan ollessa uhattuna pyydystyksen vuoksi. Saarella on kaksi pysyvää vartijaa vartioimassa saaren lintukantaa.


title: Costello

text: Costello viittaa muun muassa seuraaviin:


title: Palheiro da Terra

text: Palheiro da Terra kuuluu Selvagenssaariin. Selvagenssaaret ovat osa Portugalille kuuluvaa Madeiraa ja sijaitsevat noin 280 kilometriä Madeiran pääkaupungista Funchalista kaakkoon. Palheiro da Terra sekä Palheiro do Mar muodostavat yhdessä Selvagem Granden kanssa Selvagenssaarten pohjoisemman osan.


title: Palheiro do Mar

text: Palheiro do Mar kuuluu Selvagenssaariin. Selvagenssaaret ovat osa Portugalille kuuluvaa Madeiraa ja sijaitsevat noin 280 kilometriä Madeiran pääkaupungista Funchalista kaakkoon. Palheiro do Mar sekä Palheiro da Terra muodostaa yhdessä Selvagem Granden kanssa Selvagenssaarten pohjoisemman osan.


title: Ilhéu de Fora

text: Ilhéu de Fora voi viitata muun muassa seuraaviin saariin:


title: Arthur (nimi)

text: Arthur tai Artur on miehen etunimi. Nimi johtuu todennäköisesti kelttiläisestä karhua tarkoittavasta sanasta "artos", johon mahdollisesti on yhdistetty sana "viros" ’mies’ tai "rigos" ’kuningas’. Toisaalta on myös mahdollista, että nimi perustuu alkuperältään tuntemattomaan roomalaiseen nimeen Artorious. Muodossa Arthur nimi on käytössä varsinkin englannin-, saksan- ja ranskankielisissä maissa, muodossa Artur muun muassa Puolassa, Tšekissä ja Portugalissa.


title: Arthur (nimi)

text: Nimen on tehnyt suosituksi Englannin myyttinen kuningas Arthur, johon liittyvät tarut pyöreän pöydän ritareista. Ei ole varmaa, onko hän todellinen vai kuviteltu henkilö.


title: Arthur (nimi)

text: Suomessa nimi Artur on annettu lokakuuhun 2018 mennessä 4 555 ja Arthur 2 817 henkilölle.


title: Arthur (nimi)

text: Nimestä ovat käytössä myös suomalaistetut muunnokset Artturi, Arto ja Arttu. Arturin nimipäivä on suomenruotsalaisen kalenterin mukaan 31. lokakuuta, joka suomenkielisessä kalenterissa Artturin, Arton ja Artun nimipäivä.


title: Ilhéu de Fora (Selvagenssaaret)

text: Ilhéu de Fora kuuluu Selvagenssaariin. Selvagenssaaret ovat osa Portugalille kuuluvaa Madeiraa ja sijaitsevat noin 280 kilometriä Madeiran pääkaupungista Funchalista kaakkoon. Ilhéu de Fora ja Selvagem Pequena muodostavat lukuisten pikkusaarten kanssa Selvagenssaarten eteläisen osan. Ilhéu de Fora on saariryhmän kolmesta suuremmasta saaresta pienin. Sillä on pinta-alaa 0,081 neliökilometriä ja se kohoaa ainoastaan 18 metriä merenpinnan yläpuolelle.


title: Selvagem Pequena

text: Selvagem Pequena kuuluu Selvagenssaariin. Selvagenssaaret ovat osa Portugalille kuuluvaa Madeiraa ja sijaitsevat noin 280 kilometriä Madeiran pääkaupungista Funchalista kaakkoon. Selvagem Pequena muodostaa Ilhéu de Foran sekä useiden pikkusaarten kanssa Selvagenssaarten eteläisen osan. Selvagem Pequena on Selvagem Granden jälkeen saariryhmän toiseksi suurin saari, vaikkakin huomattavasti pienempi, noin 0,3 neliökilometriä. Saaren korkein kohta Pico do Veado kohoaa 49 metrin korkeuteen merenpinnasta saaren ollessa muuten suhteellisen matala.


title: Suurnopeuskamera

text: Suurnopeuskamera on videokamera joka kuvaa erittäin suurella kuvataajuudella ja kuvaustulos esitetään hidastettuna katsojalle. Suurnopeuskamerat kuvaavat tyypillisesti yli 1000 kuvaa sekunnissa ja kuvat talletetaan digitaaliseen muistiin josta se voidaan toistaa.


title: Suurnopeuskamera

text: Englantilainen valokuvaaja Eadweard Muybridge käytti vuonna 1870 riviä tavallisia valokuvakameroita kuvaamaan hevosen liikkumista. Kehitys siirtyi ensin elokuvakameran kautta nykyisin käytettäviin digitaalikameroihin joita alettiin käyttää 1970-luvulta lähtien.


title: Suurnopeuskamera

text: Suurella nopeudella kuvattaessa voidaan tutkia fysikaalisia ilmiöitä ja nopeuksia. Vuonna 2011 suurimmat mahdolliset kuvausnopeudet ovat yli miljoona kuvaa sekunnissa .


title: Madeira (täsmennyssivu)

text: Madeira voi viitata muun muassa seuraaviin asioihin:


title: Madeira (täsmennyssivu)

text: Maantiede:


title: Madeira (täsmennyssivu)

text: Viini:


title: Madeira (täsmennyssivu)

text: Ihmiset:


title: Madeiran hallinnollinen jako

text: Madeira koostuu 11 kunnasta, joista 10 sijaitsee Madeiran saarella ja yksi Porto Santolla. Kunnat jakaantuvat edelleen 54 freguesiaan. Madeiralla on 53 freguesiaa ja Porto Santolla 1. Desertassaaret kuuluvat hallinnollisesti Santa Cruzin kuntaan ja Selvagenssaaret Funchalin kuntaan.


title: Pohjolan ydinaseeton vyöhyke

text: Pohjolan ydinaseeton vyöhyke oli Urho Kekkosen vuonna 1963 tekemä aloite, jonka mukaan Pohjoismaat olisi kansainvälisellä sopimuksella muodostettu pysyvästi ydinaseettomaksi vyöhykkeeksi. Kekkonen esitti ehdotuksensa uudestaan vuonna 1978. Aiemmin vastaavanlaisia suunnitelmia olivat ehdottaneet Ruotsin ulkoministeri Östen Undén sekä Keski-Euroopan osalta Puolan ulkoministeri Adam Rapacki. Kekkonen sanoi oman ehdotuksensa olleen Undénin idean paikallinen sovellutus. Undénin suunnitelmasta äänestettiin Yhdistyneiden kansakuntien yleiskokouksessa joulukuussa 1961, jolloin sitä vastustivat muut Naton jäsenvaltiot paitsi Kanada, Tanska, Islanti ja Norja.


title: Pohjolan ydinaseeton vyöhyke

text: Kekkosen aloitteen tarkoituksena oli osaltaan vahvistaa Suomen pysyminen suurvaltojen ristiriitojen ulkopuolella ja vähentää riskiä, että Neuvostoliitto vaatisi Suomelta YYA-sopimuksen mukaisia sotilaallisia konsultaatioita. Vuonna 1978 sen teki uudelleen ajankohtaiseksi asetekniikan, erityisesti matalalla lentävien risteilyohjusten kehitys.


title: Pohjolan ydinaseeton vyöhyke

text: Muissa Pohjoismaissa aloite sai osakseen vastustusta. Käytännössä se olisi kuitenkin vain vahvistanut tuolloin jo vallinneen tilanteen, sillä Pohjoismaiden alueella ei ollut ydinaseita eivätkä ne olleet aikeissa sellaista hankkia. Natoon kuuluneet Norja ja Tanska olivat lisäksi ilmoittaneet, etteivät ne halua niitä sijoitettavan alueelleen rauhan aikana. Tanskan pääministeri suositteli samaa Varsovan liiton maille. Ruotsin ulkoministeri Hans Blix ehdotti, että vyöhykkeeseen sisällytettäisiin myös koko Itämeri, jolloin Neuvostoliitto olisi joutunut poistamaan sieltä ydinaseistetut sukellusveneensä.


title: Tämän hetken tähden (albumi)

text: Tämän hetken tähden on Retropop-yhtyeen toinen studioalbumi. Albumi on julkaistu 26. elokuuta 2011.


title: Tämän hetken tähden (albumi)

text: Albumin on äänittänyt, miksannut ja tuottanut Tommi Ojala Ihannemedian studiolla Lempäälässä. Albumin on masteroinut MojoLabin Teemu Kinnunen ja albumin on julkaissut yhtyeen oma Pieni ja ihmeellinen levy-yhtiö.


title: (301552) 2009 GA3

text: (301552) 2009 GA (kirjoitetaan myös (301552) 2009 GA3) on Marsin ja Jupiterin välisellä alueella, asteroidivyöhykkeellä eli päävyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi M. Ory vuonna 2009. Koska 2009 GA:n absoluuttinen magnitudi (H) on 16,3; sen läpimitta on todennäköisesti välillä 1–3 kilometriä.


title: Koulukino

text:
Koulukino on valtakunnallinen opetus- ja kulttuuriministeriön rahoittama elokuvakasvatusyhdistys, joka tuottaa
oppimateriaaleja teatterilevityksessä oleviin elokuviin, listaa kouluille suositeltavia elokuvia sekä edistää ja tukee koulujen elokuvakasvatustyötä.


title: Koulukino

text: Elokuva on oma ilmaisumuotonsa, jonka ymmärtäminen on tärkeää monimediaalisessa maailmassa. Elokuvanlukutaidon oppiminen edistää myös kriittistä katsomista ja auttaa lapsia ja nuoria valitsemaan elokuvia mahdollisimman monipuolisesti. Elokuva on myös erinomainen opetuksen sisältöjen elävöittäjä ja uusien näkökulmien avaaja, se on toimiva opetusväline, kun opettaja käsittelee elokuvan sisältöjä, tematiikkaa ja ilmaisua oppilaiden kanssa. Elokuva on myös oleellinen osa mediakasvatusta. Koulukino kannustaa ottamaan elokuvan osaksi opetusta ja tarjoaa välineitä elokuvaelämyksen käsittelyyn.


title: Koulukino

text: Koulukino kannustaa kouluja erityisesti elokuvateatterielämyksen äärelle. Elokuvateatterissa käyminen onkin elokuva- ja kulttuurikasvatusta parhaimmillaan. Elokuva isolta kankaalta nähtynä vie uusiin maailmoihin, herättää tunteita ja tarjoaa elämyksiä. Koulukinonäytännön listatuista elokuvista voi koko maassa tilata ottamalla yhteyttä paikalliseen elokuvateatteriin.


title: Koulukino

text:
Koulukinon verkkosivuilla julkaistavat maksuttomat oppimateriaalit ovat laajoja pedagogisia kokonaisuuksia, joita opettaja voi hyödyntää elokuvien käsittelyn tukena.
Materiaalit sisältävät elokuvasta, kohderyhmästä ja teemasta riippuen erilaisia tehtäviä, käsittelyvinkkejä, pelejä, taustatietoa, videoklippejä tai vaikkapa otteita alkuperäiskäsikirjoituksesta.


title: Koulukino

text: Opettajan on helppo löytää Koulukinon listalta sopiva elokuva omalle luokalle ja omaan oppiaineeseen. Elokuvat ja oppimateriaalit on jaoteltu luokka-asteittain esiopetuksesta lukioihin ja ammatillisiin oppilaitoksiin ja teemoiteltu aihepiirin mukaan.


title: Molly Moon

text:
Molly Moon on brittiläisen kirjailijan Georgia Byngin kirjoittama kirjasarja.
Siihen kuuluvat teokset:Molly Moon ja tajuton timanttitemppu
Kirjasarjan toisessa osassa Molly asuu New Yorkissa ja käyttää ansiatsemiaan rahoja orpokodin korjaamiseen. Kirjan alussa, Mollyn kilpailija, Davina Nuttel kaapataan. Molly matkustaa Los Angelesiin ja huomaa, että timanttikaulakoru hänen kaulansa ympörillä mahdollistaa ajanpysäyttämisen. Pian Mollylle selviää salajuoni, jossa pyritään käyttämään hypnoosia vallan saamiseen ja Molly pyrkii estämään tämän.
Kirjan lopussa Molly löytää oikeat vanhempansa, Lucy Loganin ja miljonääri Primo Cellin.


title: Molly Moon

text:
Molly Moon ja arvaamaton aikamatka
Sarjan kolmannessa osassa Molly yrittää totutella elämäänsä miljonäärin tyttärenä ja yrittää tutustua äitiinsä, jota ei ole nähnyt 11 vuoteen. Pian Mollyn koira, Petula katoaa ja selvittäessään Petulan olinpaikkaa Molly ja hänen ystävänsä Rocky joutuvat 1870-luvun Intiaan, jossa hän tapaa ensimmäisen ja toisen kirjan konnan, joka yrittää vaikuttaa tulevaisuuteen. 1870-luvulla Molly tutustuu Ojas-nimiseen poikaan, joka yrittää auttaa häntä. Kirjan lopussa Mollylle selviää, että hänellä on kaksoisveli nimeltä Minus.


title: Molly Moon

text:
Molly Moon, Micky Minus ja ajatuskone
Molly Moon haluaa löytää kaksoisveljensä Minuksen ja tuoda tämän kotiin. Tämän takia hän matkustaa ajassa taaksepäin koiransa Petulan ja ystävänsä Rockyn kanssa. Heille selviää, että Minus onkin 500 vuoden päässä tulevaisuudessa. Molly ja Rocky matkustavat tulevaisuuteen, jossa he yrittävät pelastaa Minuksen.


title: Carlos Berlocq

text: Carlos Alberto Berlocq (s. 3. helmikuuta 1983 Chascomus) on argentiinalainen tennispelaaja. Parhaimmillaan hän on ollut kaksinpelissä ATP-listan sijalla 37 maaliskuussa 2012 ja nelinpelissä sijalla 50 kesäkuussa 2011. Hän on voittanut yhden ATP-turnauksen sekä kaksinpelissä että nelinpelissä.


title: Carlos Berlocq

text: Grand Slam -turnauksissa Berlocq on päässyt parhaimmillaan toiselle kierrokselle Australian avoimissa, Ranskan avoimissa sekä Yhdysvaltain avoimissa.


title: Carlos Berlocq

text: Ensimmäisen ATP-tason ottelunsa kaksinpelissä Berlocq voitti Miamin Masters-turnauksessa maaliskuussa 2006, jossa hän voitti avauskierroksella Donald Youngin puhtaasti 6–0, 6–0. Toisella kierroksella hän puolestaan hävisi James Blakea vastaan 0–6, 0–6. Heinäkuussa hän selviytyi puolivälieriin Sopotin ATP-turnauksessa, jossa hän voitti Philipp Kohlschreiberin ja Lukáš Dlouhýn. Puolivälierissä hän hävisi Nikolai Davydenkolle. Toisen puolivälieräpaikkansa urallaan hän saavutti Viña del Marin turnauksessa vuonna 2007, jossa hän voitti ensimmäisellä kierroksella Gastón Gaudion. Puolivälierissä hän hävisi Martín Vassallo Argüellolle. Berlocq voitti ensimmäisen ottelunsa Grand Slam -turnauksessa, kun hän päihitti Ranskan avointen ensimmäisellä kierroksella Julien Benneteaun. Toisella kierroksella hän hävisi Potito Staracelle. Kesäkuussa hän saavutti uransa toistaiseksi suurimman voiton, kun hän voitti maailmanlistan sijalla 18 olleen Juan Carlos Ferreron.


title: Carlos Berlocq

text: Nelinpelissä Berlocq pääsi ensimmäisen kerran ATP-turnauksen loppuotteluun Umagin turnauksessa Fabio Fogninin parina. Hän saavutti ensimmäisen ATP-turnausvoittonsa vuonna 2010, kun hän voitti Eduardo Schwankin kanssa Stuttgartin turnauksen. Vuonna 2011 hän pääsi välieriin Rooman Mastersissa Jarkko Niemisen kanssa ja loppuotteluun Moskovan turnauksessa David Marreron kanssa.


title: Esko Sahlstedt

text: Esko Sahlstedt (s. 21. lokakuuta 1945 Forssa) on suomalainen jääkiekkovalmentaja. Maan pääsarjassa hän valmensi Rauman Lukkoa. Hänen poikansa Reeti ja Kalle ovat molemmat pelanneet jääkiekkoa Rauman Lukon organisaatiossa, Kalle jopa maajoukkueessakin.


title: 577 Rhea

text: 577 Rhea on Marsin ja Jupiterin välisellä alueella, asteroidivyöhykkeellä eli päävyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi Max Wolf vuonna 1905. Pikkuplaneetta sai nimensä kreikkalaisen mytologian titaani Rhean mukaan. Ennen kuin tämä asteroidi sai oikean nimensä, se tunnettiin tunnuksella 1905 RH. Tunnuksen kirjaimet ovat saattaneet vaikuttaa pikkuplaneetan nimen valintaan. Tätä päävyöhykkeen asteroidia ei pidä sekoittaa yhteen Saturnus-planeetan kuista, jonka nimi on myös Rhea. Pikkuplaneetta Rhean läpimitta on noin 40 kilometriä ja pyörähdysaika noin 12,27 tuntia.


title: Makemake (mytologia)

text: Makemake oli Pääsiäissaaren eli "Rapa Nuin" ylijumala, ensimmäisten ihmisten luoja ja hedelmällisyyden jumala. Pääsiäissaaren jättiläismäiset patsaat saattavat liittyä hänen palvontamenoihinsa. Makemake oli myös meren jumala, ja hänen pyhä eläimensä oli sinimerietana


title: Makemake (mytologia)

text: Makemake on suosittu aihe saarelta löytyneissä kalliopiirroksissa.


title: Miesten viisiottelu Kalevan-ottelussa 1910

text: Viisiottelu oli yleisurheilun SM-kisoissa ohjelmassa ensimmäistä kertaa kesällä 1910. Pituushypyssä ja heittolajeissa sallittiin kilpailijoille vain yksi yritys kummaltakin puolelta. Tulos määräytyi yhteistuloksen perusteella. Kokonaiskilpailussa laskettiin kussakin kilpailussa saavutetut sijaluvut yhteen. Neljän lajin jälkeen viisi parasta urheilijaa kelpuutettiin painiin, mutta näistäkin Kukko ja Halme luopuivat sovinnolla. Mestariksi urheili Tampereen Pyrintöä edustanut Urho Aaltonen.


text: Lajit järjestyksessä: pituushyppy, keihäänheitto, kiekonheitto, 190 m juoksu ja paini.